Tautinen juttu - Kotimaisten kielten keskus\nEtusivu > Nyt > Kolumnit, artikkelit ja esitelmät > Esitelmät > Esitelmät 2007 > Vanhan kirjakielen päivät 2007 > Tautinen juttu\nKAISA HÄKKINEN, Turun yliopisto\nIhmiskunnan ja samalla tautien historiassa on ollut kaksi suurta murrosvaihetta: maanviljelyn aloittaminen ja teollistuminen. Maanviljelys on luonut edellytykset elintarvikekaupalle ja pysyvälle, tiiviille asutukselle. Teollistuminen ja tekniikan kehitys on antanut puitteet maailmanlaajuisille kauppa- ja talousjärjestelmille ja globaalille liikkuvuudelle, joiden myötä koko maailma on verkottunut yhdeksi suureksi yhteisöksi. Nykyaikaisen lääketieteen historia on alkanut vasta 1800-luvulta, mutta muun kehityksen myötä myös lääketiede on edistynyt huimasti runsaan sadan vuoden aikana.\nEnnen maanviljelyn aloittamista tauteihin liittyneet ongelmat olivat paikallisia. Laajoja epidemioita ei voinut syntyä, koska pienet ihmisryhmät eivät olleet tiiviissä kosketuksissa keskenään. Tauteja suuremman terveysriskin muodostivat onnettomuudet, taistelut ja ravinnon puute. Väkimäärä pysyi pienenä, koska ihmisten keskimääräinen elinikä oli lyhyt.\nMaanviljelyn ja karjanhoidon myötä ihmisten ja eläinten yhteiselo tiivistyi, väestömäärä kasvoi ja entistä suurempien ihmisryhmien keskinäinen yhteydenpito tuli mahdolliseksi kylä- ja kaupunkiasutuksen lisääntyessä. Samalla monet tartuntataudit vakiintuivat kiinteäksi osaksi ihmisten elämää ja kuolemaa. Tyypillisiä tämän aikakauden tauteja olivat esimerkiksi isorokko, punatauti ja rutto.\nTeollistuneessa yhteiskunnassa on monia entisaikojen tuhoisimpia tauteja opittu torjumaan tai nujertamaan kokonaan. Kun on päästy perille tautien todellisista syistä, yhä uusia tehokkaita lääkeaineita on opittu valmistamaan synteettisesti. Toisaalta taudit ovat löytäneet uusia leviämisteitä ja kehittyneet entistä vastustuskykyisemmiksi.\nBakteriologisen vallankumouksen myötä tautikäsitykset ovat muuttuneet ja tautiluokitus perinpohjaisesti uudistunut. Vanhimmat tautien nimet ovat peräisin jo antiikin ajoilta, esimerkiksi astma, kolera ja lepra, mutta kun tautikäsitykset ovat olleet näiden syntyaikoina aivan erilaiset kuin nykyään, nimitykset eivät vanhoissa lähteissä viittaa välttämättä niihin samoihin tauteihin, joita ne nykyään merkitsevät. Esimerkiksi kolera on aiemmin voinut tarkoittaa mitä tahansa tautia, johon on liittynyt pahoinvointia, vatsakipuja ja ripulia.\nAgricolan aikana pelätyimmät taudit olivat tyypillisesti esiteollisen ajan tartuntatauteja (punatauti, rutto, spitaali), joita mainitaan myös Raamatussa. Näiden lisäksi tavallisia olivat erilaiset sisäisistä tai ulkoisista syistä aiheutuneet vammat ja vaivat, esimerkiksi epäterveellisen ravinnon aiheuttamat vatsavaivat, loukkaantumisesta johtuneet murtumat, erilaiset ruhjeet, haavat ja näihin liittyneet tulehdukset (märkä, paisuma, veripahka).\nTauteja saatettiin nimittää tyypillisten oireiden mukaan (palavus, polte, vilutauti). Nykyään tiedetään, että hyvin monet eri taudit voivat aiheuttaa kuumetta ja vilunväristyksiä. Taudin syynä saatettiin pitää esimerkiksi taivaankappaleiden vaikutusta (kuuntaudillinen) tai sitten kuolleen tai muun saastaisen olion kosketusta (saastainen, saastutettu). Taudit saatettiin nähdä joko Jumalan lähettäminä koettelemuksina tai rangaistuksina (Herra löi rutolla) tai merkkeinä siitä, että Perkele tai muu paha henki oli ottanut ihmisen valtaansa (Pirulta riivatut).


JOT Automationin liikevaihto jää odotuksista - MTVuutiset.fi\nJOT Automationin liikevaihto jää odotuksista\nJulkaistu 18.10.2000 19:53 (Päivitetty 20.10.2000 03:57 )\nElektroniikkateollisuuden tuotantoautomaation valmistukseen erikoistunut JOT Automation Group varoitti tänään, että sen tämän vuoden liikevaihto jää noin 10 prosenttia aiempaa ennakoitua alemmaksi. Oulunsalolainen yhtiö arvioi aiemmin, että sen liikevaihto on noin 160 miljoonaa euroa eli 960 miljoonaa markkaa.\nSyyksi liikevaihdon heikentymiseen yhtiö mainitsi, että sen tuotteiden kysyntä jää loka-joulukuussa ennakoitua heikommaksi. Ilmoitus syöksi JOT Automationin osakkeen jyrkkään alamäkeen Helsingin pörssissä. Kello 17.35 osake oli heikentynyt edellispäivästä 30,4 prosenttia 2,99 euroon. Osakkeen syöksyä ei helpottanut yhtiön huomautus, että se odottaa tämän vuoden kumulatiivisen liikevoiton ylittävän aiemmin ilmoitetun noin 11 prosentin tason.\nJOT Automation ilmoitti tänä vuonna jo toistamiseen jäävänsä asettamistaan tavoitteista. Huhtikuussa sen tulosvaroitus kariutti suunnitelmat fuusioitua PMJ Automecin kanssa. JOT Automationin osake oli vuosi sitten yksi pörssin tähdistä noustuaan 421 prosenttia.


Hiihtoliitolle uusi pääyhteistyökumppani | Sportti.com\nHiihtoliitolle uusi pääyhteistyökumppani\n15.10.2021 - 12:48:00\nSuomen Hiihtoliitto tiedottaa allekirjoittaneensa XXL:n kanssa yhteistyösopimuksen, joka on muotoa 1+2 vuotta. Sopimuksen myötä urheilukauppaketju XXL liittyy mukaan Suomen maastohiihtomaajoukkueen pääyhteistyökumppanien joukkoon.\nMaastohiihdon maajoukkue on yksi Suomen seuratuimmista ja menestyneimmistä maajoukkueista Iivo Niskasen ja Krista Pärmäkosken johdolla. Kokeneiden urheilijoiden takana on nälkäisiä nuoria urheilijoita, jotka ovat matkalla kohti maailman kärkeä. Helmikuussa Pekingissä pidettävät talviolympialaiset kruunaavat joukkueen olympiadin.\n- XXL on liikunnan ja urheilun saralla vahva toimija ja on hieno lisä kumppaniverkostoomme. Yhteistyö XXL:n kanssa kattaa koko toimikenttämme ulottuvuudet, aina huippu-urheilusta sosiaalisen vastuun kantoon kansanterveyttä edistämällä, kommentoi Suomen Hiihtoliiton kaupallinen johtaja Jari-Pekka Jouppi.\n- Me XXL:llä uskomme, että urheilu- ja ulkoiluaktiviteetit yhdistävät ihmisiä. Riippumatta iästä, sukupuolesta, taustasta tai ostovoimasta, jokaisella tulisi olla mahdollisuus nauttia eri urheilulajien tuomasta ilosta. Yhtiömme slogan ”All Sports United - Sports unite all” alleviivaa, että haluamme tuoda mahdollisimman monta urheilulajia mahdollisimman monen saataville, sanoo XXL Suomen toimitusjohtaja Pasi Lämpsä.\nXXL:n ja Hiihtoliiton yhteistyön tavoitteena onkin isossa kuvassa aktivoida ihmisiä liikunnan ja aktiivisen elämän pariin.\n- Hiihtoliiton kanssa solmittu kumppanuus auttaa meitä tavoittamaan kohderyhmäämme valtakunnallisesti. Hiihto on eittämättä yksi kansallislajeistamme, ja viime vuoden huipputalvi osoitti, että hiihtäminen on ympäri Suomen jopa suositumpaa kuin koskaan. Pyrimme tarjoamaan laajan valikoiman ja ammattitaitoisen palvelun kaikissa tuoteryhmissämme, minkä lisäksi panostamme erityisen paljon tiettyihin kulmakivikategorioihimme, joihin hiihto lukeutuu. Työstämme yhdessä Hiihtoliiton kanssa parhaillaan erilaisia konkreettisia tapoja liikkumiseen ja aktiiviseen elämään kannustamiseksi, esimerkiksi yhteistä hiihtotapahtumaa pääkaupunkiseudulle, päättää Lämpsä.\nIhmisten liikuttaminen matalalla kynnyksellä ja yhdenvertaisuutta edistäen on myös Hiihtoliiton strategian peruspilareita.\n- XXL on meille loistava kumppani, sillä kummankin osapuolen tavoite on saada ihmiset liikkumaan. Me esikuvien ja laajan seura- ja junioritoiminnan kautta, ja XXL tarjoamalla laajan joukon laadukkaita liikuntavälineitä kaikkiin keleihin ja olosuhteisiin. Meillä onkin kovat odotukset tähän yhteistyöhön liittyen, jatkaa Jouppi.


Karavaanikaupassa tulee ennätysvuosi - Taloussanomat - Ilta-Sanomat\nKaravaanikaupassa tulee ennätysvuosi\nJulkaistu: 28.11.2005 7:10 , Päivitetty: 16.8.2006 15:38\nMatkailuajoneuvojen kaupassa syntyy tänä vuonna uusi ennätys. Matkailuvaunujen ensirekisteröinnit lisääntyivät tammi-lokakuussa 11,9 prosenttia ja matkailuautojen rekisteröinnit viisi prosenttia. Matkailuajoneuvoalan Tuottajat MAT arvioi, että tänä vuonna matkailuvaunuja myydään lähes 2 000 kappaletta ja matkailuautoja lähes 1 500 kappaletta.\nMatkailuautojen osuus myynnistä on tasaisesti kasvanut viime vuodet, mutta vaunuja on yhä liikenteessä yli kaksi kertaa niin paljon kuin matkailuautoja.\nMAT:n asiamies Seppo Pietiläinen kertoo, että Suomi seuraa matkailuajoneuvokaupassa muuta Pohjolaa. Esimerkiksi Norjassa matkailuajoneuvoja myydään neljä kertaa niin paljon kuin Suomessa.\nMatkailuajoneuvojen yöpymistilastoissa leirintäalueilla Suomi on kaukana jäljessä Ruotsia. Suomessa yöpymisiä on vain pari miljoonaa, kun Ruotsissa määrä on viisinkertainen. Luku ei sisällä esimerkiksi golf-kenttien tai laskettelurinteiden matkailuvaunualueita, joita suomalaiset karavaanarit käyttävät paljon.\nPietiläisen mukaan leirintäalueiden taso on kirjava ja se on myös keskimäärin laskenut.\n- Taso on päässyt laskemaan yllättävän alas, paikat ovat päässeet nuhraantumaan, kun alueita ei kehitetä, sanoo Pietiläinen.\nSyynä on Pietiläisen mukaan se, että monet kunnat vuokraavat alueita yrittäjille vain vuodeksi kerrallaan, minkä vuoksi yrittäjät eivät uskalla investoida. Isoille ja tasokkaille alueille asiakkaita sitten riittääkin paljon.\nNopea kasvu on tuonut myös lieveilmiöitä karavaanikauppaan, kertoo Espoossa toimivan Caravan Centerin yrittäjä Kai Wiik.\n- On tullut yrittäjiä, jotka ovat kovia poikia myymään, mutta jotka välttävät kaikki jälkimarkkinointi- ja muut velvoitteet, sanoo Wiik.\n- Kilpailutilanne menee vähän ikäväksi jos toisella on toimitila ja toisella asvalttikenttä ja parakki.\nWiikin mukaan "asvalttikenttäyrittäjien" jäljiltä esimerkiksi takuukorjaukset jäävät muiden yritysten murheeksi, eli pikavoittojen poimijat elävät muiden yrittäjien siivellä.\nTakuukorjaukset ovat yrittäjille erittäin huonoa bisnestä, koska valmistajan korvaus takuutyöstä ei kata kuin puolet todellisista kuluista, sanoo Wiik. Caravan Center tekee kuitenkin omien merkkiensä takuukorjauksia siitä riippumatta, kuka vaunun tai auton on myynyt. Matkailuajoneuvojen kauppa poikkeaa esimerkiksi henkilöautokaupasta siten, että jokainen kauppias on itse maahantuoja. Henkilöautokaupan kaltaiset maahantuontiorganisaatiot puuttuvat.\nWiik on konkari alalla, mutta nykyinen Caravan Center on toiminut vasta lokakuun alusta.\nWiik itsenäistyi Hymer-Centeristä kymmenen vuoden toiminnan jälkeen. Caravan Centerin päämerkki matkailuautoissa on Bürstner ja matkailuvaunuissa Fendt.\nMatkailuvaunujen markkinajohtaja Suomessa on saksalainen Hobby, jonka markkinaosuus tammi-lokakuussa oli 32 prosenttia. Seuraavaksi isoimmat merkit ovat ruotsalaiset Solifer ja Kabe.\nMatkailuautojen markkinajohtaja on saksalainen Dethleffs 22,1 prosentin tammi-lokakuun markkinaosuudellaan. Melkein yhtä iso on Adria ja selvästi pienempi Hymer. Matkailuautoista yli 70 prosenttia on rakennettu Fiatin alustalle.


Ole ystävällinen ja huomioi ennen varausta\nVaraa ja maksa netissä\nOvikoodit ovat noudettavissa varauksen yhteydessä saamallasi varausnumerolla Ravintola Ville & Viljasta tulopäivänä klo 15.00 - 23.00.\nVaraa huone tai tarkista saatavuus\nVaraus astuu voimaan vasta maksettuasi huoneen!\nVarauksen tarkistelu / peruutus\nHuomioithan, että perimme peruutuksista 4 € peruutuskulut\nLue tarkemmat varausehdot ja peruutusoikeudesta täältä\nHotelli on savuton\nHotelli Ville on turvallisuus- ja viihtyvyyssyistä savuton – tupakointi hotellin tiloissa on ehdottomasti kielletty ja johtaa aina palohälytykseen ja otsonointiin. Kaikki aiheutuneet kustannukset maksaa aiheuttaja tai viimekädessä varauksen tekijä.\nEläinten tuonti hotelliin kielletty\nAllergiasyistä eläinten tuonti Hotelli\nVilleen on kielletty.\nHotellissa ei ole hissiä\nKaikki huoneet sijaitsevat toisessa ja kolmannessa kerroksessa, joihin kulku käy rappukäytävän kautta


Tietokanta paljastaa yli miljoona terveydenhuollon vaaratilannetta – naisen kuolema jalkaleikkaukseen nosti potilasturvallisuuden esille | Hoitovirhe | HS\nPotilasturvallisuustieto on Suomessa hajallaan eri viranomaisten ja toimijoiden välillä, eikä ole kansallista toimijaa, jolla olisi tarkka tilannekuva maan potilasturvallisuudesta.\nHuhtikuussa uutisoitiin siitä, miten Huslabin hoitaja otti verinäytteitä käytetyillä neuloilla. Valvira tutkii hoitovirheenä tapausta, jossa vastasyntynyt vauva kuoli maaliskuussa Kätilöopiston sairaalassa. Valviralla on käsittelyssä neljä epäiltyä hoitovirhettä, joissa vauva on menehtynyt synnytyssairaalassa. Viitisen vuotta sitten paljastui kaksi valelääkäriä. Toinen heistä oli Esa Antero Laiho, joka tuomittiin kesäkuussa pitkään vankeusrangaistukseen ja yli miljoonan euron korvauksiin.\nTerveydenhoidon vaaratilanneilmoitusjärjestelmä avataan tämän vuoden aikana kansalliseksi tietokannaksi, mikä helpottaa hoidossa toistuvien virheiden tunnistamista. Potilasturvallisuus voi parantua huomattavasti järjestelmään kirjattujen yli miljoonan vaaratilanteen kartoituksella.Potilasturvallisuus nousi keskusteluun keskiviikkona, kun Länsi- ja Sisä-Suomen aluehallintovirasto kertoi, että Dextran Koskisairaalassa Tampereella on tapahtunut epäilty hoitovirhe. Alle 30-vuotias nainen kuoli leikkauksen jälkeen. Syyksi epäillään sairaalan puudutusneulasta tullutta infektiota. Poliisi tutkii tapausta kuolemansyyntutkintana.Haipro-järjestelmään on merkitty yli miljoona nimetöntä vaaratilanneilmoitusta. Järjestelmä on ollut toiminnassa vuodesta 2007, ja sitä käytetään lähes kaikissa terveydenhoidon yksiköissä. Tiedot ovat aiemmin olleet vain sen yksikön käytössä, jossa mahdollinen vaaratilanne on tapahtunut. Tarkoituksena on kirjata hoitoyksiköissä tapahtuneita vaaratilanteita. Myös potilas voi tehdä matalalla kynnyksellä ilmoituksen vaarallisesta tilanteesta.”Järjestelmän voima on tapahtumakuvauksissa, jotka eivät ole tilastoja vaan tarinoita. Vaaratilanteen läpikäyminen yksikön sisällä on tehokas keino muuttaa toimintatapoja”, kertoo lääkintöneuvos Timo Keistinen sosiaali- ja terveysministeriöstä.\nHaipron käyttö on yksi osa terveydenhoitoyksikköjen toimintakulttuurin muutoksessa. Toimintakulttuurin muutos on ollut tärkeässä asemassa potilasturvallisuuden kehittämisessä.”Yksiköiden toimintakulttuuri on muuttunut, eli haittatapahtumat tunnistetaan aiempaa paremmin. Potilasturvallisuudesta myös puhutaan aiempaa enemmän julkisuudessa, sillä toimintayksiköt viestivät näistä asioista aiempaa avoimemmin”, sanoo lääkintöneuvos Markus Henriksson Sosiaali- ja terveysalan lupa- ja valvontavirastosta Valvirasta.Kaikki Haiproon ilmoitetut tapaukset eivät ole hoitovirheitä tai tapaturmia, vaan mukana on myös läheltä piti -tilanteita. Matalan kynnyksen järjestelmä sai innoituksensa ilmailusta. ”Lentoturvallisuuteen kuuluu, että kaikki läheltä piti -tilanteetkin käydään läpi”, Keistinen sanoo. Hän on Potilasturvallisuusyhdistyksen varapuheenjohtaja. Yhdistys on järjestänyt yksikkökohtaiset ilmoitukset yhdeksi tietokannaksi. Yhteinen tietokanta mahdollistaa esimerkiksi sen, että tutkijat voivat kartoittaa virheitä, jotka toistuvat eri yksiköissä samankaltaisina.Haipro-järjestelmä ei ole henkilörekisteri, vaan kaikki vaaratilanteet kirjataan siihen ilman potilaiden tunnistetietoja. Tämä mahdollistaa matalan ilmoituskynnyksen mutta estää vertailevan tutkimuksen. Haipro on jatkossa esimerkiksi tutkijoiden käytössä.”Tietoja ei voi tietenkään verrata vaikkapa potilaskertomuksiin eikä Potilasvakuutuskeskuksen potilasvahinkoilmoituksiin”, Keistinen sanoo.Potilasturvallisuustieto on Suomessa hajallaan eri viranomaisten ja toimijoiden välillä. Maassa ei ole kansallista toimijaa, jolla olisi tarkka tilannekuva maan potilasturvallisuudesta.”Se on potilasturvallisuustyön suuri puute”, Henriksson myöntää. Koska keskitetty tieto puuttuu, Suomessa on vaikea tehdä arviota hoitovirheisiin kuolleiden määrästä. Muiden maiden tietojen perusteella kuolemia on arvioitu olevan Suomessa vuosittain 700–1 400. Henriksson korostaa, että suomalainen potilasturvallisuus on kuitenkin esimerkiksi potilasvahinkoilmoitustilastojen valossa pysynyt ennallaan tai hieman kohentunut viime vuosina. Potilasvakuutuskeskukseen tulevien vahinkoilmoitusten määrä on pysynyt lähes samana viisi vuotta. Potilasvakuutuskeskus sai viime vuonna 8 200 kantelua hoitovirheistä. Kanteluista vajaa kolmasosa luokiteltiin hoitovahingoksi ja korvattiin. Viime vuonna keskus korvasi 2 300 potilasvahinkoa ja toissa vuonna reilut 2 400. ”Pitää ottaa huomioon, että hoitotapahtumien määrä varsinkin erikoissairaanhoidon puolella on kasvanut huomattavasti. Väestö voi saada julkisuudessa olleista tapauksista väärän käsityksen, että kaikki on todella huonosti, kun tällaista tapahtuu. Valvojan näkökulmasta potilasturvallisuus on jopa parantunut”, Henriksson sanoo.Oikaisu 8.9 kello 18.35: Korvattuja hoitovirheitä koskeneet luvut olivat aiemmin virheelliset. Viime vuonna keskus korvasi 2 300 potilasvahinkoa ja toissa vuonna reilut 2 400.\nTerveydenhoidon vaaratilanneilmoitusjärjestelmä avataan tämän vuoden aikana kansalliseksi tietokannaksi, mikä helpottaa hoidossa toistuvien virheiden tunnistamista. Potilasturvallisuus voi parantua huomattavasti järjestelmään kirjattujen yli miljoonan vaaratilanteen kartoituksella.Potilasturvallisuus nousi keskusteluun keskiviikkona, kun Länsi- ja Sisä-Suomen aluehallintovirasto kertoi, että Dextran Koskisairaalassa Tampereella on tapahtunut epäilty hoitovirhe. Alle 30-vuotias nainen kuoli leikkauksen jälkeen. Syyksi epäillään sairaalan puudutusneulasta tullutta infektiota. Poliisi tutkii tapausta kuolemansyyntutkintana.Haipro-järjestelmään on merkitty yli miljoona nimetöntä vaaratilanneilmoitusta. Järjestelmä on ollut toiminnassa vuodesta 2007, ja sitä käytetään lähes kaikissa terveydenhoidon yksiköissä. Tiedot ovat aiemmin olleet vain sen yksikön käytössä, jossa mahdollinen vaaratilanne on tapahtunut. Tarkoituksena on kirjata hoitoyksiköissä tapahtuneita vaaratilanteita. Myös potilas voi tehdä matalalla kynnyksellä ilmoituksen vaarallisesta tilanteesta.”Järjestelmän voima on tapahtumakuvauksissa, jotka eivät ole tilastoja vaan tarinoita. Vaaratilanteen läpikäyminen yksikön sisällä on tehokas keino muuttaa toimintatapoja”, kertoo lääkintöneuvos Timo Keistinen sosiaali- ja terveysministeriöstä.Haipron käyttö on yksi osa terveydenhoitoyksikköjen toimintakulttuurin muutoksessa. Toimintakulttuurin muutos on ollut tärkeässä asemassa potilasturvallisuuden kehittämisessä.”Yksiköiden toimintakulttuuri on muuttunut, eli haittatapahtumat tunnistetaan aiempaa paremmin. Potilasturvallisuudesta myös puhutaan aiempaa enemmän julkisuudessa, sillä toimintayksiköt viestivät näistä asioista aiempaa avoimemmin”, sanoo lääkintöneuvos Markus Henriksson Sosiaali- ja terveysalan lupa- ja valvontavirastosta Valvirasta.Kaikki Haiproon ilmoitetut tapaukset eivät ole hoitovirheitä tai tapaturmia, vaan mukana on myös läheltä piti -tilanteita. Matalan kynnyksen järjestelmä sai innoituksensa ilmailusta. ”Lentoturvallisuuteen kuuluu, että kaikki läheltä piti -tilanteetkin käydään läpi”, Keistinen sanoo. Hän on Potilasturvallisuusyhdistyksen varapuheenjohtaja. Yhdistys on järjestänyt yksikkökohtaiset ilmoitukset yhdeksi tietokannaksi. Yhteinen tietokanta mahdollistaa esimerkiksi sen, että tutkijat voivat kartoittaa virheitä, jotka toistuvat eri yksiköissä samankaltaisina.Haipro-järjestelmä ei ole henkilörekisteri, vaan kaikki vaaratilanteet kirjataan siihen ilman potilaiden tunnistetietoja. Tämä mahdollistaa matalan ilmoituskynnyksen mutta estää vertailevan tutkimuksen. Haipro on jatkossa esimerkiksi tutkijoiden käytössä.”Tietoja ei voi tietenkään verrata vaikkapa potilaskertomuksiin eikä Potilasvakuutuskeskuksen potilasvahinkoilmoituksiin”, Keistinen sanoo.Potilasturvallisuustieto on Suomessa hajallaan eri viranomaisten ja toimijoiden välillä. Maassa ei ole kansallista toimijaa, jolla olisi tarkka tilannekuva maan potilasturvallisuudesta.”Se on potilasturvallisuustyön suuri puute”, Henriksson myöntää. Koska keskitetty tieto puuttuu, Suomessa on vaikea tehdä arviota hoitovirheisiin kuolleiden määrästä. Muiden maiden tietojen perusteella kuolemia on arvioitu olevan Suomessa vuosittain 700–1 400. Henriksson korostaa, että suomalainen potilasturvallisuus on kuitenkin esimerkiksi potilasvahinkoilmoitustilastojen valossa pysynyt ennallaan tai hieman kohentunut viime vuosina. Potilasvakuutuskeskukseen tulevien vahinkoilmoitusten määrä on pysynyt lähes samana viisi vuotta. Potilasvakuutuskeskus sai viime vuonna 8 200 kantelua hoitovirheistä. Kanteluista vajaa kolmasosa luokiteltiin hoitovahingoksi ja korvattiin. Viime vuonna keskus korvasi 2 300 potilasvahinkoa ja toissa vuonna reilut 2 400. ”Pitää ottaa huomioon, että hoitotapahtumien määrä varsinkin erikoissairaanhoidon puolella on kasvanut huomattavasti. Väestö voi saada julkisuudessa olleista tapauksista väärän käsityksen, että kaikki on todella huonosti, kun tällaista tapahtuu. Valvojan näkökulmasta potilasturvallisuus on jopa parantunut”, Henriksson sanoo.Oikaisu 8.9 kello 18.35: Korvattuja hoitovirheitä koskeneet luvut olivat aiemmin virheelliset. Viime vuonna keskus korvasi 2 300 potilasvahinkoa ja toissa vuonna reilut 2 400.


Kunnanjohtaja Heidi Rämö vaihtaa Hattulasta Lempäälään – perhesyyt painoivat ratkaisussa | Yle Uutiset | yle.fi\nKunnanjohtaja Heidi Rämö vaihtaa Hattulasta Lempäälään – perhesyyt painoivat ratkaisussa\nKunnanjohtaja Heidi Rämö sanoo jättävänsä uudistuneen Hattulan jälkeensä siirtyessään uuteen työhön. Kolmisen vuotta Hattulaa johtanut Heidi Rämö valittiin maanantaina Lempäälän uudeksi kunnanjohtajaksi.\n30.4.2015 klo 13.55päivitetty 11.11.2015 klo 09.01\nHattulan kunnanjohtaja Heidi Rämö ei varsinaisesti hakenut Lempäälään, mutta antoi virkaan pyydettäessä suostumuksensa ja tuli maanantaina valituksi.\nRämö uskoo täyttäneensä hänelle annetun tehtävän Hattulassa:\n– Kun minut valittiin, oli selkeä toimeksianto, että talous täytyy saada kuntoon ja kunnan mahdollisuudet pysyä itsenäisenä täytyy varmistaa jokaisin keinoin. Annoin itselleni siinä kolme vuotta aikaa.\n– Porukalla saatiin käänne aikaiseksi noin puolessatoista vuodessa. Työhän jatkuu yhä edelleen, mutta suunta ja askelmerkit on viety oikeaan suuntaan ja ollaan vakaalla pohjalla.\nLempäälä kiinnosti jo aiemmin\nHeidi Rämön mukaan työpaikan vaihdossa painoivat niin ammatilliset kuin perhesyytkin.\n– Kun hain tänne Hattulaan, minulta kysyttiin, että jos et hakisi tänne, mihin toiseen kuntaan haluaisit johtajaksi ja vastasin Lempäälä. Hyvin samantyyppinen kunta väestörakenteeltaan ja lähempänä vetovoimaista kasvukeskusta Tamperetta. Ammatillisesti hiukan suuremmat kasvun haasteet, totta kai tällaiset asiat kiinnostavat.\n– Mutta kyllä vielä painavammat syyt ovat perhesyyt, haluamme lähemmäksi sitä mahdollisuutta, että tyttäremme voi käydä ruotsinkielistä koulua. Tämä on painanut tässä asiassa erittäin paljon, kertoo Rämö.\nUusista haasteistaan tulevassa työpaikassaan Rämö kertoo näin:\n– Olen saanut Hattulassa paljon kokemusta talouden haasteiden kampittamisessa ja se tulee olemaan myös Lempäälän osalta yksi keskeinen tehtävä, vaikka siellä talous onkin paremmassa kunnossa kuin Hattulassa tänne tullessani. Lempäälässä on ollut jo pidemmän aikaa keskustan visiosuunnitelma ja yhdyskuntarakenteen saaminen toimivaksi tulee olemaan merkittävä hanke siellä.\nHattulan kunnanjohtajan Heidi Rämön toivotaan aloittavan uudessa työssään Lempäälässä jo elokuun alusta.\nKunnanjohtajan tiukka sote-kannanotto vanhan virren mukaan: "Jo vääryys vallan saapi" 4.3.2015\nTalouden tasapainottamisohjelma onnistui yli odotusten Hattulassa 14.1.2015\nKunnanjohtaja: "Hääpäivänä en ole töissä" 28.10.2013\nHattulaLempääläkunnanjohtajatHämeenlinnan seutukuntaTampereen seutukuntakuntapolitiikkaKanta-HämePirkanmaaammatityhdyskuntarakenne


Älä tule syysflunssa - Editor Helsinki\nKoti kuluttajalle Älä tule syysflunssa\nSyksyn ja talven flunssakausi on jälleen edessämme. Vaikka olemme uuden koronaviruksen myötä oppineet pesemään käsiämme ja yskimään oikein, riski sairastua tavalliseen flunssaan on iso. Aikuiset sairastavat sitä keskimäärin pari kertaa vuodessa, lapset kolme kertaa useammin. Monella meistä on omat ”poppakonstimme” flunssaa vastaan, mutta on myös keinoja, jotka tutkitusti lyhentävät flunssan kestoa.\nFlunssia aiheuttavat erilaiset virukset, joista yleisimmät kuuluvat rinovirusten ryhmään. Toinen yleinen ryhmä on koronavirukset, joihin kuuluu myös nyt maailmaa kiertävä SARS-CoV-2 -virus, joka ryhmänsä vanhoja viruksia ärhäkämpänä aiheuttaa COVID-19 -taudin, tuttavallisemmin koronan. Vanhat koronavirukset ovat siis jo kauan kiertäneet keskuudessamme aiheuttaen tavallista flunssaa tyypillisine oireineen, joita ovat nuha, yskä, tukkoinen olo ja kuume.\nKoska tavallisen flunssan ja uuden koronaviruksen aiheuttaman taudin ensioireet ovat usein samanlaiset, ei potilas voi tietää, kumpaa sairastaa. Koronan leviämisen estämiseksi flunssaoireisen on tärkeää jäädä kotiin potemaan ja ottaa yhteys terveydenhuoltoon jatkotoimenpiteitä, mm. koronatestin tekemistä varten\nDosentti, LT Harri Hemilä työskentelee Helsingin Yliopiston Kansanterveystieteen laitoksella ja on tutkinut mm. sinkin ja C-vitamiinin vaikutuksia flunssaan. Tutkimustyönsä lisäksi hän tekee myös potilastyötä.\nSinkki osallistuu ihmisen kehossa mm. immuunipuolustukseen, mutta sitä ei tiedetä, millä tavalla se tehoaa flunssaan.\n– Sinkin vaikutuksesta flunssaan on vahva tutkimusnäyttö. Jotta sairausaika lyhenisi, pitää sinkkiasetaattitablettien käyttö aloittaa heti oireiden alettua. Tabletteja ei niellä, vaan imeskellään, jotta vaikutus keskittyy nielun alueelle. Mielekäs annos on 100 mg päivässä sinkkiä alle viikon kuurina. Tableteissa ei saa olla sinkkisitraattia, sillä sinkki ei vapaudu siitä. Sellaisiakin on markkinoilla, varoittaa Hemilä.\nTutkijana Harri Hemilää kiinnostavat erityisesti karrageenilla tehdyt sokkotutkimukset. Ne osoittavat hänen mukaansa selvästi, että karrageenilla on flunssaa lyhentävä vaikutus, kun sen käyttö aloitetaan heti flunssan oireiden alkaessa.\n– On vahva näyttö sille, että säännöllisesti syöty iso annos C-vitamiinia lyhentää flunssia. Sen sijaan tulokset ovat ristiriitaisia sen osalta, hyödyttääkö C-vitamiini, jos sen syömisen aloittaa vasta flunssan oireiden alettua, kertoo Hemilä.\nKarrageeni estää viruksia lisääntymästä\nKarrageeni on isokokoinen sokeripolymeeri ja sen vaikutuksista viruksiin on julkaistu ensimmäiset laboratoriotutkimukset jo 1980-luvulla. Nämä tutkimukset osoittivat Hemilän mukaan vahvasti, että karrageenilla on virusten lisääntymistä estävä vaikutus.\n– Emme tiedä varmasti, mutta näyttäisi siltä, että karrageeni tarrautuu virukseen ja estää siten sen pääsyn solun sisään.\nKarrageeni lyhentää flunssan kestoa\nHemilää ovat erityisesti kiinnostaneet karrageenilla tehdyt ihmistutkimukset. Niistä kolme on tehty aikuisilla ja yksi nuorilla lapsilla, joiden keski-ikä oli viisi vuotta.\nLapsitutkimus on voitu tehdä, koska karrageeni on todettu turvalliseksi ja sitä on käytetty elintarvikepuolella vuosikymmeniä.\nEnsimmäinen ihmistutkimus karrageenien vaikutuksesta flunssaan julkaistiin vuonna 2010, viimeisin viisi vuotta sitten.\n– Tutkimusnäyttö karrageenin vaikutuksista flunssan hoidossa on vahva. Kun metatutkimuksessa yhdistettiin kaksi tutkimusta, joista toinen oli tehty lapsilla, toinen aikuisilla, oli tuloksena, että karrageeni lyhentää rinoviruksen aiheuttamia flunssia 20 prosenttia ja koronaviruksen aiheuttamia 30 prosenttia. Lisäksi influenssa-A viruksen aiheuttamat taudit lyhenivät 30 prosenttia, selvittää Hemilä.\nHemilä on varovainen arvioidessaan karrageenin vaikutuksista meitä nyt vaivaavaan ”pirulaiseen” eli uuteen koronavirukseen.\n– Meillä on vahva näyttö, että karrageeni vaikuttaa vanhoihin koronaviruksiin. Koska sen vaikutus kohdistuu moniin erilaisiin viruksiin, voidaan hyvinkin kysyä, vaikuttaako se myös uuteen koronavirukseen. Tutkimusnäyttöä tästä ei kuitenkaan ole.\nViruseptin nenä- ja suusuihkeet\nTehokas valmiste flunssan ja influenssan oireita vastaan\nTehoaineena patentoitu iota-karrageeni\nEstää virusten lisääntymistä ja kiinnittymistä limakalvoille.\nMuodostaa limakalvoille suojakalvon, mikä auttaa elimistöä\npuolustautumaan viruksia vastaan.\nKosteuttaa suun ja nielun limakalvoja\nLääkkeettömänä soveltuu myös raskaana oleville, imettäville\nsekä yli 1-vuotiaille.\nKäyttö aloitetaan heti flunssan oireiden alettua


Valotaidetta Raumalla 30.1. saakka - Lumen Rauma\nNyt alkaa jo tuntua siltä, ettei Lux Helsingin peruuntuminen tänä vuonna haittaakaan. Ensin käytiin katsomassa noita Turun valoja ( postaus täällä ) ja nyt Raumalla. Raumalla järjestetään nyt ensimmäistä kertaa Lumen Rauma -valoviikko. Tapahtuma alkoi perjantaina 22.1 ja valot sammuvat ensi lauantaina 30.1. klo 23. Valotaidetta on siis esillä tänä aikana joka ilta klo 17 ja 23 välisenä aikana. Kyseessä on Rauman Energian yhdessä mm. paikallisen Osuuskauppa Keulan kanssa järjestämä valotaidetapahtuma, joka juhlistaa energialaitoksen 120-vuotista historiaa. Vanha Rauma, Unescon maailmanperintökohde, on ympäröivine alueineen mitä hienoin maisema tällaiselle valotapahtumalle. Emmehän mekään, valotaide- ja Rauma-fanit voineet tätä jättää väliin. Olimme liikkeellä lauantaina, kuten niin moni muukin. Tunnelma oli kuin Pitsiviikolla, väkeä oli liikkeellä todella hyvin, tosin ei nyt mitään ruuhkia tai tungoksia Helsingin tapahtuman tapaan onneksi ollut. Raumalaisten lisäksi liikkeellä oli\nTämä aika nyt vaan on tällaista. Jonnekin tekee mieli, mutta... No, viime viikonloppuna käytiin muissa asioissa vähän liikenteessä ja yhdistettiin siihen ajeluun myös käynti kahvilassa. Kyllä, kahvilakäynti toisella paikkakunnalla on tällä hetkellä lähes Tallinnan reissun arvoinen juttu. Tästä kahvilasta olin sattumalta Facebookista nähnyt kuvia ja mainoksia. Sehän riitti minulle. Ei ollut muuten viimeinen kerta, kun tuonne paikkakunnalle tämän kahvilan takia poikkeamme! Elokuussa 2018 olimme käyneet Sastamalassa järjestetyssä avointen talojen tapahtumassa. Sillä kierroksella kävimme myös Sastamalan (Vammalan) keskustassa sijaitsevassa Tyrvään vanhassa pappilassa. Vaikka kierros oli aika nopea, teki rakennus suuren vaikutuksen. Erityisen vaikutuksen teki se tapa, millä tuo nyt juhlatilana ja ravintolana oleva rakennus oli kunnostettu. Tällä kokemuksella on oppinut jo erottamaan vanhan rakennuksen kunnostuksen toisesta. Ja tämä edusti sitä harvemmin nähtyä. Huippulaatuista siis. Tuo\nSijainti: Marttilankatu 14, 38200 Sastamala, Suomi\nJoulun jälkeinen Vanha Rauma\nTässä blogissa on varmaan tullut jo selväksi, että Rauma ja etenkin Vanha Rauma on yksi suosikkipaikkojani. Vaikka se on jo niin tuttu, löytyy sieltä aina kaunista katsottavaa, oli sitten kesä tai talvi. Eilen päätettiin suorittaa päivän kävelylenkki ja päiväkahvit jälleen tässä Unescon maailmanperintökohteessa. Ajatuksena oli testata ensinnäkin Rauman vanhan hautausmaan mobiiliopastetta. Aika pian tuli kuitenkin selväksi, että kosteahko pakkassää ei olisi siihen hommaan paras mahdollinen. Hautausmaan tarkempi tutkiminen jätettiin siis lämpimimpiin keleihin. Siispä käyskentelemään jälleen kerran Vanhan Rauman katuja. Asuminen tuolla puutaloalueella on varmaan elämäntapa. Se on tullut ainakin osittain selväksi kesäisillä pihakierroksillakin. Yksi osoitus siitä on mielestäni se, että talvisessa iltapäivän pimeydessäkään harvat asukkaat peittävät ikkunoitaan säle- tai rullaverhoilla. Ikkunat koristellaan vuodenajan mukaan, eli nyt jouluisesti, niihin asennetaan kynttelikköjä ja valoja,\nValon polulla Turussa


Nysse-liikenteen hintoihin, lippuihin, vaihtoaikoihin ja maksukäytäntöihin muutoksia 4.1.2021 alkaen - Nokian kaupunki\nOlet tässä: Etusivu / Ajankohtaista / Nysse-liikenteen hintoihin, lippuihin, vaihtoaikoihin ja maksukäytäntöihin muutoksia 4.1.2021 alkaen\nNysse-liikenteen hintoihin, lippuihin, vaihtoaikoihin ja maksukäytäntöihin muutoksia 4.1.2021 alkaen\nNokian sisäisestä sekä Nokian ja Tampereen välisestä bussiliikenteestä vastaa Tampereen seudun joukkoliikenne eli Nysse. Nysse-liikenteen hintoihin, lippuihin, vaihtoaikoihin ja maksukäytäntöihin on tulossa muutoksia 4.1.2021 alkaen.\nKaikkien Nysse-lippujen vaihtoaikaa yhtenäistetään. Vaihtoajat ovat kaikissa vaihto-oikeuden sisältävissä lipuissa 4.1.2021 alkaen 90 minuuttia, vyöhykemäärästä ja lipputyypistä riippumatta. Tällä hetkellä lipputyypistä ja vyöhykemäärästä riippuen vaihtoajat vaihtelevat 60:n, 90:n ja 120 minuutin välillä.\nKaikkien ikäryhmien arvo- ja kausilippujen (30 ja 90 vuorokautta) hinnat nousevat 2-3 vyöhykkeen matkoilla. Myös seniorialennukseen tulee muutoksia kaikilla vyöhykkeillä. Uusi hinnasto löytyy Nyssen verkkosivuilta tulostettavana pdf-tiedostona. Varsinainen hinnasto julkaistaan Nyssen verkkosivustolla vasta hintojen vaihtuessa 4.1.2021.\nOpiskelijan edut siirtyvät mobiiliin\nOpiskelijahintaisen 30 vuorokauden kausilipun saa 4.1.2021 alkaen vain Nysse Mobiili -sovelluksesta. Samalla etuuden piiriin kuuluvien ikäryhmä laajennetaan nuoriin (17-vuotta täyttäneet) ja 30-vuotta täyttäneisiin. Yölisä poistuu, samoin aiempi kotikuntarajoitus. Arvolipun opiskelija-alennus päättyy 4.1.2021. Arvolipulta veloitetaan jatkossa matkakortin omistajan ikäryhmän mukainen normaali hinta.\nNysse-alueen junaliikenteen lippuvalikoima täydentyy mobiililipuilla\nMatkakortille ladattujen kausilippujen (30 ja 360 vuorokautta) lisäksi Nysse-alueen junaliikenteessä (Nokia/Lempäälä/Orivesi – Tampere) kelpaavat 4.1.2021 alkaen myös Nysse Mobiilista ostetut lipputuotteet: mobiilikerta- ja vuorokausiliput sekä uusi mobiiliopiskelijakausilippu.\nNysse-lipulla voi samaan hintaan vaihtaa sen voimassaoloaikana (ja lipulle ostetuilla vyöhykkeillä) junasta bussiin ja ratikkaan. Nysse-lippu (sekä matkakortti että mobiililiput) käytetään junalaiturilta löytyvässä lukijalaitteessa aina ennen junaan nousua.\nG-vyöhyke ja ennakkokertaliput poistuvat\nG-vyöhykkeestä luovutaan 4.1.2021 alkaen kun Kuhmoisten kunta siirtyy Pirkanmaalle. G-vyöhyke muuttuu F-vyöhykkeeksi, ja lippuvalikoima täydentyy kaikilla Nyssen lipuilla.\nNykyisten ennakkokertalippujen myynti loppuu 31.3.2021. Voimassaolevien, vuoden 2020 ennakkolippujen voimassaoloaikaa pidennetään 31.3.2021 asti. Ennakkolippujen tilalle tulevat QR-koodilliset kertaliput (tilaukset Nyssen asiakaspalvelusta), ja lisäksi myynnissä on toistaiseksi erilliselle kortille ladattavia vuorokausilippuja (A-C ja A-F).


Koronavirus on nostanut vanhempien käytettyjen autojen hintoja - MTVuutiset.fi\nKäytettyjen autojen myynti on käynyt kiivaana Suomessakin koronaviruspandemian aikana.\nJulkaistu 02.12.2020 10:50\nYli 10 vuotta vanhojen autojen hinnat ovat nousseet koronaviruspandemian myötä peräti neljänneksellä, kertoo brittiläinen autokauppias.\n– Joukkoliikenne on täällä loistavaa, mutta koronan vuoksi sitä on parempi välttää, sanoo Perez Reutersille.\nHinta nousseet jopa 25 prosenttia\nLontoolaisessa lähiössä autokauppaa pyörittävä Ameen Sultani sanoo, että kysyntää on varsinkin alle 3 000 punnan (noin 3 300 euroa) autoista. Yli kymmenvuotiaiden autojen hinta on noussut niiden hyvän menekin myötä jopa 25 prosenttia.\n– Alle 3 000 punnan autot menevät kaupaksi hyvin nopeasti, eikä niitä tahdo edes riittää, koska kaikki ostajat ovat niiden perässä. Useimmiten auto ostetaan siksi, että halutaan välttää julkista liikennettä, sanoo Sultani.\nLUE MYÖS: Vaihtoautoketjun johtaja koronan vaikutuksista: "En olisi uskonut, että voimme näin hyviä tuloksia esittää"\nAutot Autokauppa Koronavirus Julkinen liikenne Kauppalehti


Nuoret miehet laistavat hampaiden hoidosta – Lääkäri: Joka kolmas aikuinen pelkää hammaslääkäriä - Kotimaa - Uutiset - MTV.fi\nNuoret miehet laistavat hampaiden hoidosta – Lääkäri: Joka kolmas aikuinen pelkää hammaslääkäriä\nKotimaa Julkaistu 05.04.2017 06:38\nHammashoidon riskiryhmässä ovat erityisesti nuoret, huono-osaiset sekä vanhukset. Ongelmille altistavat alhaiset tulot, koulutus sekä muuten heikko asema.\nEilen uutisoitiin, että yhä useampi nuori hakeutuu hoitoon vakavien hampaisiin liittyvän tulehduksen vuoksi. Turun yliopistollisen keskussairaalan Tyksin suu-ja leukakirurgi Tero Soukka kollegoineen kertoi syrjäytyneiden nuoret olevan riskiryhmässä liian myöhäisen hammashoitoon hakeutumisen osalta. Heidän mukaansa nuori putoaa helposti hammashoidon osalta tyhjän päälle kouluterveydenhuollon loppuessa.\nItä-Suomen yliopiston hammaslääketieteen yksikön johtaja, professori Liisa Suominen on heidän kanssaan samaa mieltä. Hänen mukaansa on erityisesti Suomen erikoisuus, että nuoret miehet eivät käy hammaslääkärissä. Hammaslääkärissä käydään monesti täysi-ikäisyyteen asti, mutta siitä alkaa monesti tauko, joka jatkuu 25-vuotiaaksi asti.\n– Varusmiehillä on enemmän hoidon tarvetta kuin muilla aikuisilla, hän toteaa.\nHammashoito monelle kallis\nHuonompituloiset käyvät hyvävaraisia harvemmin hammaslääkärissä. Tärkeitä tekijöitä ovat pienentyneet kelakorvaukset ja kasvaneet asiakasmaksut.\n– Hinta on iso tekijä, sillä esimerkiksi 50 euron asiakasmaksu on toisille iso raha. Hammashoito maksaa, ja jos on vähän rahaa ja mahdollisesti muita sairauksia, voi suun hoito jäädä toissijaiseksi, Suominen kertoo.\nOmia ongelmia voivat aiheuttaa kuntien hammashoidon jonot. Kaikilla ei ole varaa valita yksityistä hammashoitoa pitkien jonojen sijaan. Tarkastukset voivat myös jäädä, jos jonottamiseen on kyllästytty.\n– Paikkakuntakohteisesti on ollut vaikeaa päästä hoitoon julkisella puolella, eikä pienimmillä paikkakunnilla edes ole yksityistä tahoa, jonne mennä.\nHammastarkastusten laiminlyönti voi kuitenkin poikia entistä pahempia ongelmia. Suun sairaudet voivat olla pitkäänkin oireettomia, ja sitten kun oireita tulee, voi hoidattavaa olla paljon.\n– Kun hoito viivästyy, sitä tarvitaan taas enemmän, Suominen kertoo.\nHuonot hampaat syrjäytymisuhka\nKoulutuksen vaikutus näkyy Suomisen mukaansa siinä, kuinka paljon suun terveyttä arvostetaan. Vähemmän koulutetut eivät pidä suun terveyttä niin suuressa arvossa kuin koulutetummat. Tarkastukset voivat unohtua tai niistä ei välttämättä välitetä.\n– Se aiheuttaa aikamoisen sosiaalisen syrjäytymisen uhan, jos hampaiden kunto on tosi huono. Kaikki eivät välitä, haiseeko henki tai miltä hampaat näyttävät hymyillessä, Suominen pohtii.\nVielä huolestuttavampi tilanne on niillä, joiden kiinnostus asioitaan kohtaan on romahtanut yleisesti. Tyksin kirurgien esille nostamat tapaukset ovat Suomisen mukaan keskussairaaloissa arkipäivää, ja potilaina on henkilöitä, joiden kiinnostus omiin asioihin ja terveyteen on romahtanut nopeasti esimerkiksi huumeiden käytön myötä.\nVanhukset jäävät ilman hoitoa\nAivan omanlaisensa haasteen tuovat ikäihmiset. Tulevaisuudessa yhä useammalla iäkkäällä on omia hampaita, joita tulisi hoitaa.\n– Erityisesti maaseudun iäkkäät eivät välttämättä pääse liikkeelle ja hammashoidon piiriin. Palvelulaitoksessakaan ei välttämättä huolehdita tältä osin vanhuksen tilanteesta. Kun toimintakyky voi romahtaa nopeastikin, ei kukaan välttämättä katso suuhun, Suominen kertoo.\nSuomista huolettaa sosiaali- ja terveysalan uudistuksessa pinnalla ollut valinnanvapaus. Sen myötä asiakasmaksut uhkaavat hänen mukaansa nousta, ja valinnanvapaus jäisi vähävaraisten ulottumattomiin.\n– Sotemallin valinnanvapaus on aika näennäistä, jos ei ole varaa valita, hän tiivistää.\nHän onkin erityisen huolissaan vähävaraisten asemasta uudistuksessa. Sellaisten erityisryhmien kuin mielenterveyspotilaiden, iäkkäiden, kehitysvammaisten ja huono-osaisten lasten asema on hänestä otettava huomioon.\n– Erityisryhmistä on pidettävä huolta, hän tiivistää.\nJoka kolmas pelkää lääkäriä\nSuominen kertoo, että tutkimusten mukaan joka kolmas aikuinen pelkää hammaslääkäriä ainakin jonkin verran. Tällä on vaikutusta siihen, kuinka hammaslääkäriin hakeudutaan.\n– Määrä on todella iso. On joukko ihmisiä, jotka eivät käy hammastarkastuksissa ja jotka joudutaan nukuttamaan hoitojen aikana.\nHänen mukaansa on erityisesti miesten ongelma, ettei kerrota pelosta, vaikka olisi hammaslääkärin tuolissa naama valkoisena. Suominen korostaa, ettei pelkoaan kannata peitellä, vaan siitä kannattaa sanoa ääneen hammaslääkärille.\n– Vaikeneminen voi aiheuttaa kierteen, jossa potilaalle tehdään juuri niitä asioita, joita hän pelkää, Suominen kertoo.\nTS: Hoitamattomat hampaat vievät nuoria teholle 4.4.2017\nKommentti: Nämä kaksi puheenjohtajaa olivat MTV:n kuntavaalitentin yllättävät onnistujat Kansanedustaja korostaa Kiinan kasvavaa merkitystä – eduskunnassakin aloitettiin kiinan kielen kurssit


Poliittinen sappi ja korona\nSunnuntai 11.4.2021 - FotoPena\nJokunen aika sitten ajattelin, etten kirjoita enää riviäkään korona-aiheesta, olen kyllästynyt koko aiheeseen, kun päivästä toiseen jankataan korona-asiaa, milloin missäkin tiedotusvälineessä. Minkä teet, kun poliittinen sappi kupruilee asian ympärillä tihenevään tahtiin niin silloin on otettava kantaa. Kotimaakunnassa ilmestyvä ns. sitoutumaton maakuntalehti Ilkka-Pohjalainen pääkirjoituksessa perjantaina (9.4.2021), lateli sellaista potaskaa, että pakko siitä on jotain mainita.\n"Pukit kaalimaan vartijoina"\nSunnuntai 4.4.2021 - FotoPena\nPerustuslakivaliokunta torppasi hallituksen esityksen koronaepidemian liikkumisrajoituksista mutta kommentoi maskipakkoa ja esitti täsmätyimpiä esityksiä epidemian suitsemiseksi. Miten kotibileitä tai muita kodin tapahtumia voidaan rajoittaa perustuslain näkökulmasta katsottuna eikä se ole kotirauhaan, yksityisyydensuojaan puuttumista ja näin ollen perustuslain vastaista, jos mikä sekä miten tällaista valvottaisiin? Perustuslakivaliokunta on kuin ”pukit kaalimaan vartijoina” osalla heillä on juristikoulutus mutta muuten he ovat maallikkotuomarin asemassa valiokunnassa.\nSunnuntai 28.3.2021 - FotoPena\nPuoluepoliitikot ovat ryhtyneet politikoimaan koronaepidemialla. Olen seurannut etenkin opposition ulostuloja asiassa. Viime keskiviikkona (24.3.) Ylen A-talkissa oli haastattelussa pääministeri Marin ja kokoomuspoliitikko Orpo, joka jankkasi lähetyksessä rajatarkastuksista sekä maksien käytössä. Seurasin Orpon kehonkieltä ja hänellä oli ivallinen hymy suupielissä, kun Marin vastasi haastattelijan kysymyksiin. Orpo otti niin lapsellisen esimerkin, että jos hän menee farkuissa tepastelemaan ulos, niin tuleeko poliisi silloin kyselemään häneltä, minne herra on matkalla. Tämä on flataasin (lapsellinen) kommentti, jonka ole kuullut tällä koronamarssilla poliitikon suusta.\nSunnuntai 21.3.2021 - FotoPena\nSuomen kieleen pesiytyy monenlaisia eriskummallisia sanoja kuten tuo flippaus, jolla tarkoitetaan monenlaisia asioita, on asuntoflippausta mm. kunnianarvoisa Osuuspankki-media käyttää tällaista nimikettä. Nimike tarkoittaa asuntojen kohdalla; ”osta, remppaa ja myy”. Itä-Suomen yliopisto tekee tätä menestyksekkäästi Flipped Classroomissaan se on käänteisopetusta, siinä oppija tutustuu ennakolta opetettavaan aiheeseen. Kirjoituksen kuivahkon alun jälkeen vuodossa on ihmetystä monenlaisista asioista.\nSunnuntai 14.3.2021 - FotoPena\nKeskuudessamme oleva koronapandemia on sanoitettu tekstinä, ja puheena kaikilla mahdollisilla tiedonvälityksen kanavilla. Kaikilla tuntuu olevan asiaan mielipiteitä toimenpiteistä, joilla epidemia nujerretaan. Niin ehkä tulee ollakin demokratiassamme. Ei ole viranomaisilla eikä valtioneuvostolla (hallitus) helpot ajat jos koskaan ollut mutta nyt entistä enemmän selvitettävää, kun kaikkia tehtyjä toimenpiteitä lyödään kuin ”vierasta sikaa”.\nSunnuntai 7.3.2021 - FotoPena\nSuomalaiset saavat enentyvissä määrin huijaussoittoja, valesähköpostiviestejä, valeuutisia ja useilla tilannekuva maailmasta muodostuu uutiskuplassa sosiaalisen median kautta. Itse ole saanut Briteiltä huomion osoituksia puhelimella vuonna 2019-20 n. neljäkymmenen puhelun verran ei auttanut että laitoin numeron estoon kun seuraava tuli toisesta numerosta. Kyllästyminen näihin yhteydenottoihin johti siihen, että vaihdoin puhelinnumeron ja se salattiin. Nykyään erilaisiin yhteyksiin pyydetään sekä ”pakotetaan” antamaan puhelinnumero, johon annan prepaidnumeron.\nSunnuntai 31.1.2021 - FotoPena\nPolitiikassa ollaan nyt ns. tulilla kun puolueet ryhmittyvät kevään-21 kuntavaalitaistoon ja pormestariehdokkaita valitaan sellaisissa kaupungeissa, jossa sellainen malli on kuntapolitiikalle. Kuntavaalitaisto ei vielä roihua valtoimenaan mutta pikkuhiljaa puolueet julkistavat kuntavaaliohjelmiaan, joiden teemoista kuntalaiset voivat valita puolensa tai siten kuten usein on äänestysvalinnat henkilöityvät. Kuntalaiset valitsevat useinkin äänestyksen kohteeksi hyvän tyypin, joka ajaa meidän kulmakuntamme asioita. Vaalimökit tai grillimakkarat tai ilmaiset muovisangot eivät ehkä houkuttele tällä kertaa ihmisiä toreille kun meillä on koronaepidemia niskassamme.\nKommentoi kirjoitusta. Avainsanat: Politikka


Järjestä uudelleen ja organisoi PDF-sivuja | Adobe Acrobat DC\nOpettele PDF-dokumentin sivujen organisointi ja uudelleenjärjestely nopeasti, kätevästi ja niin usein kuin haluat.\nPDF-tiedostojen organisointi ammattimaisen näköiseksi dokumentiksi on erittäin yksinkertaista Adobe Acrobat DC:n avulla. Järjestä uudelleen PDF-sivut ja organisoi ne juuri haluamallasi tavalla, muutamassa sekunnissa.\nJärjestä sivut haluamaasi järjestykseen vetämällä ja pudottamalla sivujen pikkukuvia. Voit järjestää sivuja myös uudelleen sen jälkeen, kun olet yhdistänyt useita PDF-tiedostoja.\nVoit poistaa, järjestää uudelleen ja organisoida minkä tahansa PDF-dokumentin sivuja, mitä vain tiedostokokoja, missä ja millä selaimella tahansa tai Acrobat Reader -mobiilisovelluksen avulla.\nYhdistä PDF vetämällä ja pudottamalla toinen tiedosto alkuperäiseen dokumenttiin. Kun vain pudotat uuden tiedoston pikkukuvanäkymään, voit luoda tarvitsemasi täydellisen uuden PDF-tiedoston järjestämällä yksittäiset sivut tai sivualueen.\nPDF-tiedoston sivujen uudelleenjärjestely:\nAvaa ”Järjestä sivut” -työkalu ylävalikosta tai oikeasta ruudusta (Työkalut > Järjestä sivut).\nValitse yhden tai useamman sivun pikkukuvat (sivunumerot ovat alla). Valitse sivualue käyttämällä vaihtonäppäintä.\nJärjestä sivut uudelleen haluamallasi tavalla vetämällä ja pudottamalla sivuja.\nPudota sivu eri paikkaan kopioimalla se napsauttamalla pikkukuvaa ja käyttämällä Ctrl+veto-valintaa.\nTallenna tiedosto.Valitse kansio tai napsauta ”Valitse toinen kansio” ja siirry haluamaasi kansioon. Nimeä dokumentti ja valitse ”Tallenna”.\nLisätietoja PDF-tiedoston organisoinnista ›\nUseiden tiedostojen yhdistäminen PDF-muotoon ›\nPDF-tiedoston sivujen poisto ›\nPDF-tiedoston sivujen kierto ›\nTutustu helppoon verkkotyökaluun sivujen nopeaa uudelleenjärjestelyä varten — juuri nyt selaimessasi.\nJärjestä sivut uudelleen nyt.


kujerruksia: Joutokummussa ahdistava muovi ja roska saavat uuden elämän\nJoutokummussa ahdistava muovi ja roska saavat uuden elämän\nMinimesenaatti tutustuu T2+R kollektiivin PLAY-teokseen.\nToisinaan on hyvä laajentaa seikkailuhorisonttia pääkaupunkiseudun ulkopuolelle ja niinpä hyppäsimme minimesenaatin kera junaan ja suuntasimme kohti Tampereen Finlaysonin aluetta. Vooningissa pääsee tutustumaan vielä viikon ajan Joutokumpuun, jossa toisen roskat näyttäytyvät näyttelykävijälle aarteina. Yhdentoista taiteilijan luomat, kertakäyttökulttuurista ponnistavat installaatiot ja taideteokset ihastuttivat koko seuruettamme paikan päällä ja saivat aivot raksuttamaan kotimatkalla.\nPääosin kierrätysmateriaalista valmistetut teokset kutsuivat pariinsa kokeilemaan ja ihmettelemään. Satuimme paikalle hiljaisena hetkenä, joten saimme kuljeskella näyttelytilassa vapaasti ja tutustua teoksiin omaan tahtiimme. Myös minimesenaatti nautti vapaudestaan ja tutki teosten lisäksi innolla myös tilan arkkitehtuuria. Lapsen uteliaisuuden perässä tulikin loppupeleissä tutustuttua teoksiin monesta eri tasosta, mikä varmasti toi myös omaan näyttelykokemukseen lisää sisältöä. Esimerkiksi Anne Roinisen teoksessa Varjot vallitseva tunnelma tuntui itsestäni jopa hieman ahdistavalta, mutta pienihminen porhalsi tilassa iloista rataansa ja ihmetteli teosta antaumuksella.\nJoutokumpu oli siis mitä oivallisin kohde vauhdikkaasti konttaavan, uteliaan taaperon kanssa. Kun kaikkiin teoksiin sai koskea, ei tarvinnut olla jatkuvasti sydän syrjällään siitä että pienet kätöset ovat kokeilemassa jotain turhan raisuin ottein. Toki joitakin haasteita tuli vastaan, minimesenaatti oli nimittäin esimerkiksi sitä mieltä, että aikuisnäkökulmasta varsin matalalle ripustetun kaihtimen alta oli mahtavaa ryömiä.\nAnnika Niskasen Jokakuinen piknikkimme -teoksen liepeillä oli mukavaa konttailla.\nKiinnostavimman teoksen tittelin minimesenaatilta sai tilassa viimeisenä oleva T2+R kollektiivin PLAY-teos. Itse lattialla olleet lelut jaksoivat kiinnostaa hetken, mutta paras osio oli tietenkin midipiano, jonka säätimillä sai luotua jos jonkinlaisia valoilmiöitä teokseen. Ilmeisesti teos on ollut laajalti pienempien näyttelyvieraiden suosiossa, enkä ihmettele. Itse vaikutuin eniten Eero Erkamon Merellä ilman aurinkoa -teoksesta, jossa soutulaitetta soutamalla saa eteensä ilmestymään ihmeellisen, suhisevan meren. Minimesenaatin mielestä pimeässä tilassa ollut teos taisi tosin olla hieman pelottava.\nJos PLAYn kimpussa kulutettua aikaa ei lasketa, taisimme nautiskella pisimpään Annika Niskasen Jokakuinen piknikkimme -instaallation kuukuppipuun varjossa. Teos ilahdutti minua hirvittävästi, se oli visuaalisesti näyttävä ja kommentoi tärkeää aihetta. Lisäksi tila olisi ollut oivallinen eväiden syöntiin ja näyttelyyn tosiaan saisi tuoda omat syömiset mukanaan. Me tyydyimme tällä kertaa kuitenkin vain kahviin.\nRetki Tampereelle oli siis kokonaisuudessaan todella onnistunut. Taidekokemuksen kruunasi pyörähdys Pikku Kakkosen leikkipuistossa ja mukaan hankitut Pyynikin munkkikahvilan munkit. Lämpimät kiitokset Mysteeri Co.:lle lapsiperheystävällisen ja riemukkaan näyttelykokonaisuuden luomisesta!\nJoutokumpuun ehtii vielä retkelle tällä viikolla. Viimeinen aukiolopäivä on lauantai 3.11. ja tarkemmat tiedot löytyvät täältä.\nLähettänyt Linnea / kujerruksia klo 13.47.00\nTunnisteet: Finlayson Art Area, installaatio, Mysteeri Co., raameissa, taidenäyttely, äänitaide


Euroopan elvytyspäivä maailmanlaajuiseksi - Suomen Sydänliitto\nEuroopan elvytyspäivä maailmanlaajuiseksi\nLehdistötiedote • Loka 10, 2018 11:27 EEST\nKuva: Suomen Sydänliitto ry / Tiina Eloranta\nLehdistötiedote ja kutsu medialle\nMaailman elvytyspäivää vietetään 16. lokakuuta. Euroopan elvytyspäivä perustettiin Euroopan parlamentin tuella ja sitä on järjestetty vuosittain aina lokakuun 16. päivä. Tänä vuonna kampanja on ensimmäistä kertaa maailmanlaajuinen ja sen teemana on: Kuka tahansa maailmassa voi pelastaa elämän. Kansainvälisen teemapäivän tavoitteena on lisätä tietoisuutta siitä, että kuka tahansa voi oppia elvyttämään.\nSuomen Sydänliitto yhteistyökumppaneineen pyrkii tekemään Maailman elvytyspäivää näkyväksi Suomessa. Teemapäivä näkyy Sydänliiton toiminnassa mm. uuden defi.fi-palvelun lanseerauksena, palkitsemistilaisuutena sekä julkisina elvytystapahtumina.\n”Sydänpysähdystilanteessa on kiire auttaa. Auta rohkeasti, vaikka sinulla ei olisi koulutusta eikä kokemusta elvyttää. Soita hätänumeroon 112, aloita elvytys ja käytä sydäniskuria, jos mahdollista. Hätäkeskus neuvoo sinua koko ajan hengityksen tarkistamisesta paineluelvytykseen. Elvytystilanteessa et voi tehdä mitään väärin.”, kannustaa Sydänliiton riskien tunnistamisen ja oikea-aikaisen hoidon kehittämispäällikkö Mari Blek-Vehkaluoto.\n“Lähimmän sydäniskurin löydät defi.fi-palvelusta. Suomessa sydäniskureita on noin 3 000, joista kaksi kolmesta on rekisteröity palveluun. Tanskan vastaavaan palveluun on rekisteröity lähes 19 000 sydäniskuria, joten meillä Suomessa riittää kurottavaa”, Blek-Vehkaluoto täydentää.\nUuden defi.fi-palvelun lanseeraus\nSuomen Sydänliitto julkistaa 16.10. yhteistyökumppaneineen uudistetun defi.fi-palvelun, joka auttaa elvytystilanteessa löytämään lähimmän sydäniskurin. Vuonna 2012 avattu ja nyt uudistuva verkkopalvelu on edeltäjäänsä merkittävästi nopeampi ja käytettävämpi toimien tehokkaana apuna hätätilanteessa.\nDefi.fi-palvelu hyödyntää n. 2 000 palveluun rekisteröidyn sydäniskurin tietokantaa, joka on Suomen Elvytysneuvoston, Suomen Punaisen Ristin ja Suomen Sydänliiton hallinnoima. Palvelun työryhmässä on edustus myös HUS:sta, Hätäkeskuslaitokselta, Sosiaali- ja terveysministeriöstä sekä sydäniskureiden maahantuojilta. Rekisterin kehittämiseen on saatu tukea laitteiden maahantuojilta, Medidyneltä ja Merplastilta. Rekisteri on toiminnassaan riippumaton ja avoin kaikille sydäniskurimerkeille.\nTulevaisuuden tavoitteena on saada Suomessa kaikki arviolta n. 3 000 sydäniskuria rekisteröidyksi palveluun sekä kytkettyä palvelu osaksi suosittua 112 Suomi -sovellusta.\nGramex ry:n palkitseminen 2000:nnen sydäniskurin rekisteröinnistä\nSydänliitto palkitsee Gramex ry:n 2000:nnen sydäniskurin rekisteröinnistä defi.fi-palveluun. Palkinnon Gramex ry:n toimitusjohtajalle Ilmo Laevuolle ja ensiapuvastaavalle Tarja Henrikssonille myöntää Sydänliiton pääsihteeri Tuija Brax. Tilaisuudessa Sydänliitto antaa elvytysopastusta Gramex ry:n työntekijöille ja palkitseminen tapahtuu klo 11. Media on tervetullut tilaisuuteen.\nPaikka: Gramex ry\nOsoite: Pieni Roobertinkatu 16 A, 00120, Helsinki\nAika: 15.10. klo 10-12\nIlmoittautumiset 12.10. mennessä esa.takala@sydanliitto.fi\nMaailman elvytyspäivän tapahtumat Sellossa ja Isossa Omenassa\nSuomen Sydänliitto järjestää yhdessä Länsi-Uudenmaan pelastuslaitoksen, Etelä-Suomen sydänpiirin sekä Espoon sydänyhdistyksen kanssa Maailman elvytyspäivän tapahtuman Kauppakeskus Isossa Omenassa klo 9-11 sekä Kauppakeskus Sellossa klo 12-18. Tapahtumissa on non-stop elvytysharjoittelua sekä tietoiskuja elvytyksestä. Niissä voi myös tutustua sydäniskurin käyttöön. Sydän-maskotti vierailee tapahtumissa.\nkehittämispäällikkö / riskien tunnistaminen ja oikea-aikainen hoito\nmari.blek-vehkaluoto@sydanliitto.fi , p. 050 325 5633\nesa.takala@sydanliitto.fi, p. 050 565 1255\nSydänliitto edistää suomalaisten terveyttä ja tukee sairastuneita. Toimimme monipuolisesti niin valtakunnallisesti kuin paikallisesti. Olemme noin 70 000 jäsenen sydänyhteisö, joka on järjestäytynyt 223 paikalliseen sydänyhdistykseen, 16 alueelliseen sydänpiiriin ja kolmeen valtakunnalliseen järjestöön (Sydänlapset ja -aikuiset ry, Sydän- ja keuhkosiirrokkaat SYKE ry ja Karpatiat ry).


Kuvadominot ovat sovellus perinteisestä nappuloilla pelattavasta dominopelistä. Tehtävänä on laittaa kortit järjestykseen niin, että samansisältöiset kuvat ovat peräkkäin. Peli on yksinpeli. Kuvadominoissa on esineitä, asioita, muotoja sekä värejä esittäviä valo- ja piirroskuvia.\nKorttien lukumääräksi voi valita 5, 10 tai 15 korttia.\nPeli toimii hiirellä sekä välilyönti- ja rivinvaihtonäppäimillä ja niitä vastaavilla painikkeilla (askellustoiminnolla). Välilyöntinäppäimen painalluksilla siirrytään korttivaihtoehdosta toiseen. Rivinvaihtonäppäimellä valitaan kortti.\n1. Valitse ensimmäiseksi dominokortit.\n2. Valitse seuraavaksi korttien lukumäärä.\n3. Etsi kortti, joka vastaa korttirivin ensimmäisenä olevaa kuvaa. Tässä pelissä voit täyttää riviä myös oikealta vasemmalle. Valittu kortti siirretään paikalleen joko hiirellä raahaamalla tai käyttämällä askellustoimintoa.\n4. Väärä kortti palautuu automaattisesti takaisin korttivalikkoon.\nUuden pelin valinta\nPelin päättyessä voit valita uuden samanlaisen pelin tai palata takaisin korttivalintoihin.


Alku — Kukkakauppa Piia Jaala\nAluista ja aloittamisen vaikeudesta. Blogata vai eikö blogata?\nSiinä kysymys, jota olimme kukkakaupassa pyöritelleet jo jonkin aikaa. Alussa oli yksinkertaisesti halu avata ovet myös liikkeemme takahuoneseen. Siis siihen kaaokseen ja kiireeseen, kahvikuppien ja kukkamaljakoiden maailmaan, jossa me kolme työarkeamme elämme. Lopulta, tätä kirjoittaessamme, tavoitteenamme on yksinkertaisesti jakaa omaa kukkafilosofiaamme. Haluamme inspiroida mutta myös inspiroitua!\nKirjoitamme kollektiivina mutta haluamme tuoda kuvin, tekstein ja tunnelmin esiin myös ne henk.koht jutut joista me omina yksilöinä ja persoonina innostumme. Samalla avata ovia myös omiin koteihimme ja omiin kukka- ja kasvimaailmoihin.\nBlogin kirjoittamisessa viehättää myös ajatus, että ikään kuin naputtelisimme tietoja laivan lokikirjaan. Lokikirjojen alkuperäinen tarkoitus oli kirjata tasaisin aikavälein laivan nopeus, josta voitiin siten päätellä kuljettu matka. Me taas kirjaamme tasaisin väliajoin töitämme. Kaikkea kukkien, sidonnan ja vihersomistamisen väliltä ja siten, lokikirjan tavoin, kulkemaamme matkaa.\nHuikea matka edessä - tervetuloa mukaan!\nhäät, kukkakauppa, Me, viherkasvit, viikon vaikuttajakukkakauppapiiajaala September 15, 2016 asetelmat, innostava, inspiroiva, kukkasidonta, kukkiva, ruukut, uutta, vihreäComment\nviherkasvitkukkakauppapiiajaala September 15, 2016


Työparityö vie lastensuojelun erityissosiaalityöntekijän eri puolille maakuntaa | Keski-Suomen sosiaalialan osaamiskeskus\nTyöparityö vie lastensuojelun erityissosiaalityöntekijän eri puolille maakuntaa\nLastensuojelun Työparimalli -hanke on lähtenyt vauhdikkaasti käyntiin ja kunnat ovat hyödyntäneet lastensuojelun erityissosiaalityöntekijän palveluja monipuolisesti. Maaliskuussa työhön saatiin lisää resursseja, kun toinen hanketyöntekijä aloitti tehtävässään.\nSijaishuolto työllistää lastensuojelun erityissosiaalityöntekijää eniten\nKokemusta maakunnan lastensuojelun työparityöstä on kertynyt Lastensuojelun työparimalli -hankkeessa työskentelevälle lastensuojelun erityissosiaalityöntekijä Katja Salminen-Lahtiselle monipuolisesti. Eniten palvelua on hyödynnetty työparityöhön asiakastyössä sosiaalityöntekijän kanssa, mutta myös itsenäistä työskentelyä asiakasasioissa on riittänyt. ”Tällä hetkellä työparityöskentelyä on tarvittu eniten sijaishuoltoon liittyvissä tilanteissa, mutta myös palvelutarpeen arvioinneissa ja avohuollon työskentelyssä”, kuvailee Salminen-Lahtinen. ”Palvelua on osattu hyödyntää monipuolisesti niin lasten elämänjanan kokoamiseen kuin huostaanottotarpeen arviointiinkin.” Lisäksi sosiaalityöntekijöiden tai moniammatillisten tiimien konsultointimahdollisuutta on hyödynnetty sekä lastensuojelun erityissosiaalityöntekijän mentorointia. Tutustu lastensuojelun erityissosiaalityöntekijän toimenkuvaan tarkemmin tästä linkistä.\nLastensuojelun erityissosiaalityöntekijä tueksi jo varhaisessa vaiheessa\nLastensuojelun työparimalli -hankkeen tarkoituksena on lastensuojelun viimesijaisten, lakisääteisten tehtävien hoitaminen yhteistyössä. Tavoitteena on kehittämisen kautta poistaa painetta lastensuojelutyöstä niin, ettei sosiaalityöntekijä toimisi vain tulipalojen sammuttajana ja painopistettä voitaisiin siirtää sosiaalihuoltolain mukaiseen työhön. ”Toivoisin, että lastensuojelun erityissosiaalityöntekijä pyydettäisiin työskentelyyn mukaan suunnitelmallisesti, eikä välttämättä vasta viimeisessä hädässä”, Salminen-Lahtinen toivoo. ”Suunnitelmallisuus mahdollistaa asiaan perehtymisen ja oikea-aikaisen paneutumisen ja sitä kautta laadukkaan työskentelyn.”\nUusi työntekijä tuplaa kuntien käytettävissä olevat resurssit\nKunnat ovat löytäneet lastensuojelun erityissosiaalityöntekijän palvelun hyvin. Maaliskuuhun mennessä palvelua on hyödynnetty kymmenessä kunnassa, mikä on kerryttänyt lastensuojelun erityissosiaalityöntekijälle useita työmatkakilometrejä ympäri maakuntaa. Sosiaalityössäkin on tosin opittu viime aikoina hyödyntämään tehokkaasti etäpalavereita.\nMaaliskuussa hankkeessa aloitti toinen työntekijä, Anu Huovinen, joka sijoittuu Jyväskylän kaupungille. ”Toisen työntekijän myötä meillä on entistä paremmat mahdollisuudet tarjota palveluamme maakunnan kuntiin kovasti kuormittuneen lastensuojelun työntekijöiden tueksi”, Salminen-Lahtinen iloitsee. Resurssia lastensuojelun tueksi on siis käytettävissä jatkossa tuplaten – ja palvelu on hankkeen toiminta-ajan vuoden 2022 loppuun asti kunnille ilmaista.\nLastensuojelun työparimalli -hankkeen toimintaa voit seurata myös Instagramissa @lastensuojelun_tyopari -tilillä.


NetResilience - sosiaaliset verkostot - Väestöliitto.fi\nNetResilience - sosiaaliset verkostot\nSosiaaliset verkostot, syntyvyys ja hyvinvointi ikääntyvässä väestössä: Väestön kriisinsietokyvyn tukeminen Suomessa (NetResilience) -hanke tutkii väestönmuutoksen vaikutuksia ihmisten sosiaalisten verkostojen rakenteeseen.\nKonsortion omat verkkosivut: https://www.netresilience.fi/\nKonsortion johtaja: Antti O. Tanskanen, Turun yliopisto\nVarajohtaja: Anna Rotkirch, Väestöliitto\nVuorovaikutusvastaava: Tiina Helamaa, Väestöliitto\nKoordinaattori: Vesa-Matti Paasivaara, Turun yliopisto\nTutkimuksen teemat – työpaketit\nSyntyvyys ja lastensaantitoiveet\nAnna Rotkirch, Väestöliitto\nMirkka Danielsbacka, Turun yliopisto\nMarkus Jokela, Helsingin yliopisto\nVirpi Lummaa, Turun yliopisto\nJari Saramäki, Aalto yliopisto\nNetResilience-tutkimuksessa tarkastelemme, miten muuttuvat sosiaaliset verkostot vaikuttavat syntyvyyteen, aktiiviseen ikääntymiseen ja yksilöiden hyvinvointiin. Selvitämme, millaiset verkostot vahvistavat väestön resilienssiä eli kykyä sopeutua vastoinkäymisiin ja yllättäviin tapahtumiin.\nKäytämme rekisteri- ja kyselytutkimusaineistoja ja verkostoanalyysin menetelmiä ja tarkastelemme Suomen eri alueiden välisiä eroja ja yhtäläisyyksiä, vertaamme nyky-Suomea muihin Euroopan maihin sekä käsittelemme pitkän aikavälin historiallisia muutoksia. NetResilience tuottaa tietoa sekä alueellisesti kohdennettuja politiikkasuosituksia, joiden avulla kunnat ja uudet hyvinvointialueet voivat tuottaa parempia palveluita perheille, nuorille ja ikääntyville.\nTutkimus on saanut rahoitusta strategisen tutkimuksen neuvostolta (STN), joka toimii Suomen Akatemian yhteydessä.


Divock Origi — mies, legenda ja Anfieldin ikuinen lemmikki - Brittifutis\nEtusivu/Artikkelit/Divock Origi — mies, legenda ja Anfieldin ikuinen lemmikki\nYllättävästä nimestä on noussut Liverpool-kannattajien suosikki, kirjoittaa Lassi Kalin.\nGrafiikka: Eetu Ikola | Kuvat: Eric The Fish, Mehdi Bolourian, Werner100359\nDivock Origilla on erityinen paikka jokaisen Liverpool-kannattajan sydämessä. Samanaikaisesti Origi on varmasti yksi niistä pelaajista, joka on ajoittain myös turhauttanut punaisten kannattajia eniten. Tärkeillä maaleillaan Origi on onnistunut nousemaan yhdeksi viime vuosien merkityksellisimmistä pelaajista Liverpoolissa.\nOrigin tavaramerkiksi on tullut nousta esiin silloin, kun joukkueen muut runkopelaajat hakkaavat päätä seinään tai silloin, kun muut ovat olleet sairastuvalla ja belgialainen on ollut ainoa vaihtoehto avauskokoonpanoon.\nMohamed Salah ja kumppanit ovat tehneet lukemattomia tärkeitä ja ratkaisevia maaleja.\nOrigi on yksilönä tarjonnut Liverpoolin kannattajille vuosien saatossa upeita hetkiä silloin, kun sellaista häneltä ei olisi uskaltanut edes toivoa. Juuri yllätyksellisyys tekee Origista niin ihaillun pelaajan Liverpool-kannattajien keskuudessa. Vaikka hän on tarjonnut upeita hetkiä monia kertoja, niin silti niitä odottaa häneltä enintäänkin salaa.\nHarva Liverpool-kannattaja tuskin kiljui riemusta keväällä 2019 Salahin ollessa katsomossa ja Origin avauskokoonpanossa toisessa Mestarien liigan välieräottelussa FC Barcelonaa vastaan. Sinä iltana Origi oli isossa osassa ehkäpä upeimmassa UCL-illassa, joka Anfieldillä on nähty. Origi osui kahdesti Liverpoolin voittaessa 4-0 ja eteni siten loppuotteluun 4-3 yhteismaalein.\nBrendan Rodgersin täsmähankinta\nBrendan Rodgers hankki Origin Liverpooliin Lillestä kesällä vuonna 2014. Ranskaan Origi oli siirtynyt KRC Genkin akatemiasta ollessaan 15-vuotias. Lillessä syntyi 89 ottelussa 16 maalia. Näistä maaleista Origi maalasi kahdeksan hänen ollessaan vielä kauden verran Lillessä lainalla Liverpooliin siirtymisen jälkeen. Liverpool maksoi lähes 13 miljoonaa euroa lupaavasta, mutta keskeneräisestä kyvystä.\nOrigin kanssa samassa siirtoikkunassa Liverpooliin saapuivat muun muassa Lazar Markovic, Rickie Lambert, Adam Lallana, Dejan Lovren, Alberto Moreno, Emre Can ja Mario Balotelli. Tästä ryhmästä ainoastaan Origi on enää jäljellä. Hän on heistä ainoa, jonka ura Liverpoolissa tullaan muistamaan vielä kymmenienkin vuoden päästä.\nOrigin odotukset Liverpoolissa olivat varmasti suuremmat, mitä ne ovat seitsemän vuoden aikana olleet. Belgialaisen rooliksi on jäänyt olla hyökkäyksen varavaihtoehto. Tämän roolin Origi on täyttänyt täydellisesti ja enempiä mukisematta. Yhden kauden Origi vietti myös lainalla Bundesliigassa Wolfsburgissa.\nValioliigassa Origi on onnistunut maalinteossa urallaan 22 kertaa, mikä tarkoittaa hänen peliajallaan maalia joka 158 peliminuutti. Yhteensä Origi on esiintynyt Liverpoolin paidassa 173 ottelussa tehden kaikissa kilpailuissa 41 maalia. Vaihtopelaajan rooliin sopeutunut Origi on päässyt nostamaan Liverpoolissa Liigacupin, Valioliigan, Mestarien liigan, Supercupin ja seurajoukkueiden MM-turnauksen pokaalit.\nEvertonin painajainen ja mystinen hahmo\nOrigi ei ole Liverpoolissa mikään vapaamatkustaja, joka olisi pelkästään seurannut sivusta ja kerännyt omenat, kun muut tekevät työt. Maalien määrä on toissijaista, kun aletaan käymään läpi millaisia maaleja mies on Liverpoolille tehnyt.\nViimeisin miehen näyte nähtiin hiljattain Merseysiden derbyssä Evertonia vastaan, kun vaihdosta 0–0-tilanteessa kentälle tullut Origi oli mukana alustamassa Andy Robertsonin voittomaalia ja viimeisteli itse 2—0 maalin.\nOrigin nimi on Merseysiden sinisten kannattajille varmasti jonkinlainen kirosana, sillä paikalliskamppailu on ollut juuri se ottelu, jossa hän on usein noussut otsikoihin. Viimeisimmät uroteot tuskin jäävät ikuisesti kannattajien mieleen, toisin kuin kauden 18/19 voittomaali lisäajan viimeisillä sekunneilla, jossa Origi puski pallon maaliin Virgil van Dijkin täysin epäonnistuneen laukauksen kimmottua yllättäen ylärimasta kentän puolelle.\nKuudella maalillaan Origi on nykyisestä kokoonpanosta eniten Toffeesia vastaan maalannut pelaaja. Historian saatossa Robbie Fowler on osunut myös kuudesti ja Steven Gerrard yhdeksän kertaa.\n⚽ Origi 90+6'\nThose celebrations from the Kop when @DivockOrigi netted that late derby day winner in 2018 ⏪😍 #LIVEVE pic.twitter.com/xIA035O1BK\nKaudella 18/19 Origin voittomaali Newcastlea vastaan ottelun viime hetkillä piti mestaruuskamppailun avoimena vielä sarjan viimeiselle kierrokselle asti, vaikka lopulta Manchester City voittikin sarjan pisteen erolla Liverpooliin.\nIlman Origin kahta maalia FC Barcelonan verkkoon Mestarien liigan toisessa välieräottelussa Liverpool tuskin olisi juhlinut kuudetta Euroopan cupin voittoaan. Myös finaalissa Tottenhamia vastaan Origi tuli vaihdosta sisään ja laukoi vapauttavan 2—0-osuman.\nNähtäväksi jää kuinka tärkeäksi Origin tällä kaudella tehdyt uroteot Evertonia vastaan ja loppuhetkien maali Wolverhamptonia vastaan vielä nousevat.\nDivock Origi all goals against Everton.pic.twitter.com/hB9hF0woaA\n— ً (@Ryuk9ii) April 25, 2022\nOrigin sopimus Liverpoolin kanssa päättyy tulevana kesänä. Huhujen mukaan Origi olisi ollut kaupan jo useammassakin siirtoikkunassa, mutta Jürgen Klopp on nähnyt miehen arvon joukkueelleen aina suuremmaksi kuin mitä hänestä olisi suostuttu maksamaan.\nViimeisimmissä siirtohuhuissa Origia viety vahvasti AC Milaniin. Liverpool on menettämässä viime vuosien parhaimman aseensa vaihtopenkiltä, mutta samaan aikaan Origi ansaitsee mahdollisuuden pelata joukkueessa, jossa hän on enemmän kuin viides tai kuudes vaihtoehto. Tällä kaudella mies on jäänyt Valioliigassa kokoonpanon ulkopuolellekin jo yhdeksän kertaa.\nItalia saattaa osoittautua belgialaiselle oivalliseksi vaihtoehdoksi. Tammy Abraham on inspiroiva esimerkki siitä, miten hyvin hän on pärjännyt tällä kaudella AS Romassa.\nOrigi lähtee kesällä Liverpoolista seuralegendana, joka on kirjoittanut nimensä ikuisesti Liverpoolin historiaan. Jos Origin tuleva seura nähdään tulevaisuudessa Anfieldilla, tulee belgialainen saamaan mitä lämpimimmän vastaanoton.\nKlopp puhui hiljattain Sky Sportisille vaihtomiehestään vähintäänkin ylistävään sävyyn.\n– Emme tule koskaan kaipaamaan ketään pelaajaa niin paljoa kuin Divock Origia. Hän on aina täällä, kun tarvitsemme häntä. Hän on legenda ja tulee pysymään minulle legendana ikuisesti.\nHieman ehkä romantisoitua, mutta uskon Liverpool-kannattajille olevan edessä hetkiä jolloin Origia kaivattaisiin penkiltä ratkaisemaan ottelua, kun muilta joukkueen tähdiltä ovat keinot loppuneet.\nDivock Origi when he comes off the bench pic.twitter.com/FTSSCJUmrV


Ahdistus on uusi masennus – Yhä useampaa ahdistaa\nMitä on moniin maitotuotteisiin lisätty karrageeni, ja onko sitä syytä vältellä? Selvitimme\nSiirry lukemaan artikkelia, Mitä on moniin maitotuotteisiin lisätty karrageeni, ja onko sitä syytä vältellä? Selvitimme\nSatu, 35, kärsi migreenistä, eikä olisi uskonut, että voisi hoitaa sitä ankaralla treenillä: ”Todella toimii yllättävän hyvin”\nSiirry lukemaan artikkelia, Satu, 35, kärsi migreenistä, eikä olisi uskonut, että voisi hoitaa sitä ankaralla treenillä: ”Todella toimii yllättävän hyvin”\n”Äiti, ei kerrota isälle, se suuttuu”\nSiirry lukemaan artikkelia, ”Äiti, ei kerrota isälle, se suuttuu”\nAhdistus on uusi masennus – yhä useampaa suomalaista ahdistaa\nJatkuvasti sietämätön olo? Vatsakipua, päänsärkyä, sydämen tykytystä? Sehän on ahdistus, uusi kansantautimme.\n6.5.2016 Teksti: Riina-Maria Metso Kuvat: Tinka Lindroth/Otavamedia\nNyt ahdistaa. Nämä kaksi sanaa psykoterapeutti Anniina Kerman kuulee yhä useammin.\n– Ahdistuneisuus näkyy vastaanotoilla. Yksi syy siihen on se, että ihmiset hakeutuvat hoitoon aiempaa helpommin. Ihmiset ovat tietoisempia itsestään ja hyvinvoinnistaan.\nHoitoon hakeutumisen yleistyminen ei kuitenkaan yksin selitä ahdistuksen lisääntymistä.\n– Ihmiset kärsivät ahdistuksesta nyt enemmän kuin ennen, Psykoterapiakeskus Vastaamossa työskentelevä Kerman sanoo.\nKäsitteenä ahdistus on monelle hankala. Ahdistuksesta on vaikeampi saada otetta kuin esimerkiksi toisesta kansantaudistamme masennuksesta. Masennuksesta jokaisella on jonkinlainen mielikuva. Ahdistus on epämääräisempi.\n– Sanaa käytetään usein kuvaamaan jotakin muuta tunnetilaa kuten surua tai pelkoa. Vastaanotolla ryhdytäänkin ensimmäisenä tutkimaan, mitä ahdistunut olo merkitsee juuri tälle ihmiselle, mistä kokemuksesta se on syntynyt ja mitä tunteita sen taustalla oikeasti on, Kerman kuvaa.\nLue myös: Vaivana ahdistus, pelot tai unettomuus? Uusi mullistava Brainspotting-hoito voi auttaa\nOnko ahdistus vakavaa?\nAhdistus on yleistynyt niin paljon, että Kerman puhuu siitä suorastaan suomalaisten uutena kansansairautena. Ahdistuneen ihmisen sisäinen hälytysjärjestelmä käy ylikierroksilla.\nAhdistus on reaktio tilanteisiin, jotka jännittävät ja pelottavat, tuntuvat uhkaavilta. Ahdistus syntyy, kun ihmisen psyykkinen sietokyky ylittyy. Silloin ihminen reagoi yllättäviin ja jopa tuttuihin tilanteisiin ahdistuneisuudella.\n– Ensin on kokemus, että minua uhataan jollain tavoin. Sitten sisäinen hälytysjärjestelmä aktivoituu ja syntyy ahdistuksen tunne, Kerman kuvaa.\nAhdistus tuntuu kehossa toisin kuin masennus. Kun masentunut ihminen on usein olemukseltaan flegmaattinen, ahdistunut on jatkuvassa jännitystilassa. Ahdistukseen voi liittyä fyysisiä oireita kuten hikoilua, vapinaa, hengenahdistusta, päänsärkyä, vatsakipua ja sydämen tykytystä. Myös paniikkikohtaukset ovat ahdistuksen oireita.\nLue myös: Stressi sairastuttaa – katkaise unettomuuden kierre\nAhdistus voi masentaa\nNimenomaan fyysiset oireet saavat ahdistuneen usein hakemaan apua – ja monesti vääränlaista.\n– Ahdistuneet ihmiset käyttävät paljon terveyspalveluita, koska he eivät pysty itse saamaan kiinni siitä, mikä on hätänä. Ahdistuneena alkaa helposti kehittää itselleen oireiden perusteella vakavampaa sairautta kuten syöpää.\nSekä ahdistuneella että masentuneella on negatiivisia ajatuksia. Masennus heikentää kuitenkin toimintakykyä enemmän. Ahdistunut pystyy yleensä keskittymään, suoriutumaan, tekemään päätöksiä ja tuntemaan välillä mielihyvää. Ahdistukseen havahtuminen voikin pelastaa lamauttavammalta masennukselta.\n– On tyypillistä, että ahdistuksesta puhkeaa masennus. Toimintakyky alenee, negatiiviset ajatukset voimistuvat ja sitten onkin masennuskierre päällä. Jos ahdistuksen havaitsee tarpeeksi ajoissa ja hakee siihen apua, mieliala ei pääse masennukseen asti.\nLue myös: Kirjailija Pauliina Vanhatalo masentui: ”Mietin, saako masentunut äiti luopua lääkkeistä”\nHuolien kasa ahdistaa\nMiksi ahdistus on lisääntynyt juuri nyt?\n– Vastaus on ympärillämme, sanoo Kerman.\nYhteiskuntaamme leimaavat jatkuva epävarmuus ja heikko taloudellinen tilanne. Ne saavat ihmiset huolehtimaan ja murehtimaan. Menetänkö työni? Riittävätkö rahat? Huolet vaikuttavat sietokykyyn. Kun siihen tulee tarpeeksi iso särö, hälytysjärjestelmä aktivoituu.\nYhteiskunnalliset tapahtumat näkyvät piikkeinä kaikkien mielenterveysongelmien esiintyvyydessä. Kun Pariisissa tapahtui terrori-isku, vastaanotot Suomessa täyttyivät ahdistuneista ihmisistä.\n– Elämme koko ajan tietynlaisessa turvattomuudessa. Pelkäämme, mitä tapahtuu seuraavaksi. Epävarma aika synnyttää ahdistusta.\nAhdistus on stressaavaa ihmiselle, mutta kärsii siitä yhteiskuntakin.\n– Yleistynyt ahdistuneisuus vaikuttaa työkykyyn. On vaikeaa tehdä työtä sataprosenttisesti, kun keho on ylivireystilassa. Elämme tehokkuusmaailmassa, ja ahdistunut ihminen ei ole tehokas.\nToinen syy ahdistuksen lisääntymiseen on nykyihmisen vaikeus pysähtyä. Työelämän vaatimukset ovat tiukentuneet, emmekä osaa enää rentoutua ja palautua työstä samalla tavalla kuin ennen.\n– Nykyihminen pysähtyy myös herkästi tarkastelemaan sitä, onko minulla hyvät ripset ja hienot kynnet, kun pitäisi ennemmin tarkastella henkistä puolta. Se on tämän aikakauden ongelma, Kerman sanoo.\nLue myös: Työttömyys hävettää, lannistaa ja ahdistaa – Miten päästä irtisanomisesta yli?\nTärkeintä on rauha\nKukaan ei halua joutua jatkuvaan jännitystilaan – mutta kukaan ei ole siltä turvassa.\n– Kuka tahansa voi sairastua ahdistukseen, jos ei pidä itsestään huolta. Tärkeintä on uni ja lepo. Kun uni alkaa vaarantua, on ehdottomasti hakeuduttava hoitoon. Mitä aiemmin ahdistusta lähtee hoitamaan, sitä nopeammin asioita pystyy muuttamaan. Jos ahdistus on jo päällä, rentoutuminen on mahdotonta, Kerman sanoo.\nAhdistuksen hoidossa puretaan kehon jännitystilaa. Kehoa opetetaan rauhoittumaan esimerkiksi sisäisen puheen avulla. Uhkaavissa tilanteissa voi rauhoittaa itseään ajatuksilla ”ei ole mitään hätää” ja ”tässä tilanteessa minua ei uhkaa mikään”.\n– Ihminen saa omalla sisäisellä puheellaan joko myllytettyä pahaa oloaan pahemmaksi tai lievennettyä sitä. Toiset saavat apua siitä, että kiinnittävät ahdistuksen hetkellä huomion ympäristöön. Silloin mieli kiinnittyy johonkin muualle kuin tunteeseen.\nMyös hengitystekniikoista ja psykoterapiasta on apua ahdistuksen hoidossa. Lääkehoitoakin käytetään, mutta se ei ole yhtä välttämätöntä kuin esimerkiksi masennuksen hoidossa.\n– Tärkeää on sekin, ettei ala ylidiagnosoida itseään. Jos on vähän jännittynyt tai stressaantunut, se ei tarkoita heti ahdistusta.\nLue myös: Osaatko olla onnellinen? Viisi ohjetta onnellisempaan elämään\nahdistus / 7.4.2017 klo 17:29\nvaikka näin vuosi myöhemmin vastaan tähän kommenttiin eikä kukaan varmaan lue tätä, mutta jos lukee; ahdistus, eli gad, on mielenterveysongelma, eli sairaus. Siihe ei auta liikunta ja oikein syöminen, vaan ihan oikea hoito ja lääkärissä käyminen.\nMustikka / 6.5.2016 klo 13:21\nIhmisten pitäisi vain syödä terveellisemmin ja harrastaa liikuntaa. Kyllä se alkaa ahdistamaan ketä tahansa, kun elämä on yhtä stressiä ja töistä kotiin juoksemista.\nNuori tyttö / 25.8.2017 klo 00:34\nTuohon aijjempaan ”liikunta auttaa” valistukseen kommentoiden, ei auta. Olen kärsinyt masennuksesta ja ahdistuksesta (nykyään vain ahdistuneisuudesta) jo päälle 6v ja olen yläasteella. Liikunta saattaa auttaa monia ihmisiä joissain määrissä, kannattaa kokeilla mutta siitäkin voi tulla pakkomielle tai saattaa ahdistua siitä jos jättääkin menemättä ja sinne meni sekin keino. Voihan siitä liikunnasta aina valistaa ja onhan se todella tärkeää terveyden suhteen mutta mielenterveydestä kun puhutaan niin tarvitaan paljon muutakin kuin liikuntaa, pari psykalla käyntiä ei todellakaan auta. Omakohtaisesti sanon nyt näin yli 6v psykaa yms ja silti kärsin todella paljon ahdistuneisuudesta, asun kotona joten mikään perhekoti tai laitos ei voi vaikutata asiaan. Kun tässä nyt olen kirjoitellut laitan vielä tästä että mikä vain tilanne voi laukaista eri ihmiselle ahdistuneisuutta, itsellä usein jos minulle huomautetaan turhasta se on semmonen nollasta suoraan sataan tilanne ja todella hankala. Ihmiset jotka kärsitte ahdistuneisuudeta niin pärjäilkää ja yrittäkää löytää oma keinonne millä sitä voitte välttää. <3\nAntti Tuisku ja Viljo, Satu Tuomisto ja Leo, Mikko Alatalo ja Ringo – katso 11 julkkiksen ihanat kaverikuvat koiriensa kanssa!\nSiirry lukemaan artikkelia, Antti Tuisku ja Viljo, Satu Tuomisto ja Leo, Mikko Alatalo ja Ringo – katso 11 julkkiksen ihanat kaverikuvat koiriensa kanssa!


Vihreä tulevaisuusbudjetti 2019 | Vihreät - De Gröna\nSuomalaiset ovat heränneet ilmastonmuutoksen todellisuuteen. Vielä on mahdollista välttää ilmastonmuutoksen pahimmat seuraukset. Toivoa on, mutta aikaa ei ole hukattavaksi. Tulevat eduskuntavaalit ovat ilmasto-vaalit, joissa jokaisen puolueen on aika lyödä ratkaisunsa pöytään. Vuoden 2019 budjetti on tämän hallituskauden viimeinen mahdollisuus nostaa Suomen ilmastopolitiikan kunnianhimon tasoa. Tilaisuutta ei ole varaa jättää käyttämättä.\nVihreät haluaa aloittaa fossiilisten polttoaineiden ja ilmastonmuutosta kiihdyttävien tukien alasajon heti. Päästöjen hillitsemisen lisäksi Vihreät haluaa turvata metsien hiili-nielut liian suurilta hakkuilta. Kyse on lopulta siitä, millaiset elinolo-suhteet haluamme jättää lapsillemme. Kaikki muut pyrkimykset rakentaa hyvää yhteiskuntaa menettävät merkityksensä, jos epäonnistumme ilmastonmuutoksen hillinnässä.\nVihreät haluaa tehdä suomalaisesta koulutuksesta maailman parasta. Korjattavaa riittää koko seuraavaksi hallituskaudeksi. Suomen koulu-tuksen tasa-arvo rapautuu ja oppi-mistulokset laskevat. Vanhempien asema ja lompakon paksuus määrittävät liikaa lasten mahdollisuuksia kouluttautua niin pitkälle kuin rahkeita riittää.\nVihreiden tulevaisuusbudjetissa 2019 tehdään isot panostukset koko koulutuspolulle varhaiskasvatuksesta korkeakouluihin. Koulutuksella ja osaamisella pärjäämme huomisen maailmassa.\nTällä hallituskaudella talouskurin taakan ovat joutuneet kantamaan pienituloisimmat ihmiset. Erityisesti maksajiksi ovat joutuneet naiset. Vihreiden arvovalinta on toinen. Korjaamme ihmisten perus-turvaa, lisäämme tasa-arvoa ja torjumme köyhyyttä. Suomalainen sosiaaliturva on päivitettävä tähän päivään niin, että se kantaa kaikissa tilanteissa. Vihreiden ratkaisu on perustulo, jota kohti voidaan ottaa askeleita heti ensi vuonna.\nVihreä tulevaisuusbudjetti 2019 rakentaa pohjaa isoille uudistuksille, jotka seuraavan hallituksen on tehtävä. Ilmastonmuutosta on torjuttava, koulutukselle on tehtävä kunnianpalautus ja sosiaaliturva on uudistettava kantamaan kaikkia. Vihreä tulevaisuusbudjetti on myös arvovalinta köyhyyden vähentämisen, suomalaisen luonnon ja Suomen globaalin vastuun puolesta.\nTutustu tulevaisuusbudjettiimme tästä ->\nEduskunnan tietopalvelun taustalaskelmat ->\nVaihtoehtobudjettiin 2019 jätetyt talousarvioaloitteet->\nvaihtoehtobudjetti2019vihreat20181016.pdf 1.99 MB\nvihreiden-vaihtoehtobudjetti-2019-final.pdf 3.5 MB\nveb2019aloitteetuudet.pdf 117.67 KB


Väinö Kopponen: Sielullisten ulottuvuuksien laajentuminen\nP. D. Ouspensky, joka maailmansotien välisenä aikana johti puoliesoteerista ryhmätyötä Englannissa, laati työskentelyn pääajatuksista viisi luentoa käsittävän kirjasen, joka on ilmestynyt suomeksi nimellä "Ihmisen sielulliset kehitysmahdollisuudet". Tekijä huomauttaa johdannossa, että kysymys on uusista asioista ja uudesta tiedosta, jonka oivaltamiseksi aikaisemmat käsitykset olisi arvioitava uudelleen. Kirjaa kriittisesti luettaessa käy selville toinenkin tiedon saamisen ehto: omakohtainen kokeminen. Kun Ouspensky tähdentää vielä riippumattomuuttaan vallitsevasta tieteellisestä katsomuksesta, jää kosketuksen saaminen esitettyihin ajatuksiin kokonaan riippuvaksi lukijan asenteesta: hänenkin on oltava mahdollisimman itsenäinen ja kriittinen. Ajatusten hyväksyminen sellaisenaan ei ole tae niiden ymmärtämisestä ja merkitystä vailla on niiden hylkääminen siksi etteivät ne ole sopusoinnussa johonkin toiseen katsomukseen.\nKysymys, johon joudumme heti alussa ottamaan kannan, on psykologian merkitys ihmiselle. Ouspenskyn mukaan aikamme psykologia on kadottanut yhteyden alkuperäänsä ja tarkoitukseensa, mistä on seurannut, ettei se enää palvele ihmistä. Ihminen ei ole valmis olento ja määritellessään psykologian tehtävän neljästä näkökulmasta hän osoittaa ne eri tiet, jotka ovat samanaikaisesti käytettävissä ihmisen todellista olemusta ja hänen kehityksensä suuntaa tutkittaessa. Olemme joutuneet kriisitilaan ja tulevan kehityksen suunta poikkeaa siinä määrin entisestä, että sen laatua kuvaa paremmin sana ulottuvuus kuin kehitysvaihe. Kirja on johdatus uuteen ajattelutapaan, mikä tekee ymmärrettäväksi sen, että teos on paikoittain vaikeatajuinen, sillä ajatuskoneistossamme ei ole vielä kaavoja eräille siinä esitetyille uusille käsityksille.\nEräs niitä ajatuksia, jota tekijä ei ole lähemmin käsitellyt luennoissaan, on suhteellisuuden käsite. Suhteellisuus merkitsee, että ilmiötä tarkastellaan vain suhteessa toisiin ilmiöihin. Ouspenskyn esittelemässä systeemissä kaikki asiat ja käsitteet ovat suhteellisia. Sen tarkoittama suhteellisuus syntyy siitä, että jokainen idea keskittyy yhden ainoan ajatuksen, nimittäin evoluution eli kehitysajatuksen ympärille. Tämä ajatus määrää myös ideoitten keskinäiset suhteet. Kehitystä ei tällöin ole käsitettävä itsestään tapahtuvaksi sokeaksi luonnonprosessiksi, kuten monet biologit ja sosiologit ovat taipuvaiset ajattelemaan, vaan se on aina tahtoperäistä. Ouspensky tähdentää jo ensi luennossaan, että mekaanista kehitystä ei voi olla olemassa. Poikkeuksettomana evoluution ehtona on kehitystahto, joka elämän alemmilla asteilla on tiedotonta. Ihmisen kohdalla kehityskulussa on tapahtunut häiriö, minkä seuraukset ilmenevät nykyisin yhä uhkaavampina yksilöissä, yhteiskunnassa ja ihmisen ohjailemassa luonnossa.\nSuhteellisuutta valaisevana esimerkkinä kirjassa on ihmisen jako seitsemään pääryhmään. Jako on samalla esimerkki siitä uudesta kielestä, jota tekijä kutsuu yleiskieleksi. Yleiskieli ei merkitse uusien sanojen luomista, vaan tavallisten sanojen merkityksen täsmentämistä ja käyttöä uudella tavalla. Ouspensky asettaa tapahtumisen vastakohdaksi tekemisen. Kun tekeminen edellyttää tahtoon kuuluvaa sisäistä valintakykyä, niin ihmiset n:ot 1, 2 ja 3 eivät pysty tekemään, koska heidän mekaanisuutensa aiheuttaa sen, että heidän kohdallaan kaikki tapahtuu. Tekeminen on prosessi, jossa ulkonaisen tekemisen ohella on mukana myös "sisäinen tekeminen". Sisäiseen tekemiseen kuuluu teon valinnan lisäksi tietoisuus eri valintamahdollisuuksista ja niiden seurauksista. Todellista tekemistä saattaa esiintyä vasta ihmisellä n:o 4, kun taas ihmisillä n:ot 1-3 sisäisen tekemisen tilalla on ulkonaisen vaikutuksen aikaansaama passiivinen reagointi. Ymmärtäessämme evoluution merkityksen ja ilmiöiden suhteellisuuden meille käy mahdolliseksi saada tietoa, minkä antaminen muutoin olisi mahdotonta.\nPsykologian määritteleminen - määritelmä n:o 3 - valehtelemisen tutkimiseksi liittyy perusolemuksen ja persoonallisuuden väliseen vastakohtaan. Persoonallisuuden käsittäminen ei tuota vaikeuksia, mutta mitä perusolemus on laadultaan? Perusolemus tulee syntymässä, se sisältää luontaiset taipumuksemme, meidän "vahvat ja heikot puolemme", selittää tekijä. Perusolemus merkitsee näin ollen meidän erikoislaatuamme eli meille ominaista "kaavaa". Tämä kaava sitoo meidät tiettyyn tyyppiin, jonka rajoissa meidän on elettävä ja toimittava. Se asettaa meille rajat, mutta siihen kätkeytyvät myös meidän mahdollisuutemme. Perusolemus on meidän potentiaalisuutemme, se "potentiaalinen ihminen", joka parhaimmassa tapauksessa voi meistä kehittyä. Kehitysprosessi ei ole yhtäjaksoinen, vaan se keskeytyy persoonallisuuden alkaessa muodostua. Kehitys jatkuu, tai ainakin sen tulisi jatkua, sen jälkeen kun persoonallisuudesta on tullut perusolemuksen vastatekijä. Uuden kehitysvaiheen sisällöksi tulee nyt tietoisesti suoritettu "persoonallisuuden uhraaminen" eli sisäisen valinta- ja päättämiskyvyn, siis tahdon avulla suoritettava persoonallisuuden alistaminen perusolemuksen johtoon.\nSielullisen kehityksen lähtökohtana on itsensä tutkiminen ja havaintojen teot omasta sisäisestä mekanismista, erityisesti koneiston pääosastoista eli keskuksista. Keskusten toimintaeroissa kiinnittyy huomio erityisesti niiden nopeuksien välisiin suhteisiin. Suuret nopeuserot osoittavat, että keskusten toiminta tapahtuu eri ulottuvuuksissa ja että jokaisella keskuksella on oma erilaisen järjestyksen säätelemä elämä. Ajatus- ja liikuntakeskusten välinen nopeusero on verraten helposti todettavissa: tarvitsee vain tarkata, montako erillistä ajatusta voimme nostaa mieleemme yhden minuutin aikana ja kuinka monta eri liikettä pystymme tekemään samassa ajassa. Ajatusten määrä vaihtelee 10-15 välillä, mutta liikkeitä saatamme suorittaa tuhansia. Tämä osoittaa myös, etteivät samat menettelytavat sovi eri keskuksiin. Tunnekeskuksen osalta tarkkaavaisuuden on kehityttävä paljon hienommaksi kuin ajatus- tai liikuntakeskuksen ollessa kysymyksessä. Keskusten erilaisen toiminnan ymmärtäminen ja kyky ohjata niitä tietyssä määrin johtaa toiseen ongelmaan: miten keskusten välinen yhteys on luotavissa. Tämän perustavaa laatua olevan tehtävän tavoitteena on pikkuminuuksien syrjäyttäminen pysyvän egon rakentamiseksi.\nLoppuluennossa esitetty olennan käsite ei kuulu tavanomaiseen ajatteluun ja sen tajuamista hämmentää vielä se, että tieto selitetään riippuvaksi olennan tasosta. Voimme kuitenkin yrittää saada mielikuvan olennasta lähestymällä sitä tiedon käsitteestä. Aktiivista tietoa, joka vastaa kysymykseen "miten" - vastakohtana passiiviselle tiedolle eli informaatiolle - voidaan erottaa useita asteita. Kolmea alinta kutsutaan vegetatiiviseksi (luontoperäiseksi), animaaliseksi (eläinkunnalle ominaiseksi) ja pragmaattiseksi (ihmiselle kuuluvaksi) tiedoksi.\nYksinkertaisinta on luontainen tieto, joka biologiassa kulkee tropismin nimellä. Kasvien elämä ja eläinten vaistotoiminta tapahtuvat tämän tiedon pohjalta. Toisen asteen tieto tulee jäljittelyn ja ns. välitetyn heijasteen (Pavlovin refleksit) tietä, minkä tekee mahdolliseksi selkärankaisten hermosto. Tämä tieto on opittava. Kolmas laji on ihmiselle tyypillinen, hänen aivorakenteeseensa perustuva tieto, jonka pohjalla symbolifunktio ja ajattelu toimivat. Olenta merkitsee kaikissa näissä tapauksissa tiettyä olemassaolon muotoa ja sitä laajuutta, missä elimistö pystyy yhdentämään kokemuksensa. Selkärankainen eläin sijoittuu yhdistävän mekanisminsa eli hermostonsa kautta korkeammalle olennan asteelle kuin kasvit ja selkärangattomat eläimet. Kun ihminen pystyy vieläkin täydellisempään kokemustensa yhdentämiseen ja suurempaan riippumattomuutteen ympäristöstään, hänellä on vastaavasti enemmän olentaa kuin muilla orgaanisen elämän muodoilla. Neljäs tiedon aste eroaa täysin kolmannen asteen tiedosta: se on tietoa arvoista eli siitä, mikä elämässä on parempaa ja arvokkaampaa ja mikä huonompaa ja vähemmän arvoista. Tämä tieto ei tule hermokoneiston kautta, mutta se on välttämätön ihmiselle. Inhimillinen elämä ja sen kehittyminen perustuvat vastuunalaisuudelle, mutta jos ihmiseltä puuttuu tieto arvoista, hän ei pysty tekemään valintoja ja ratkaisuja. Eräs ihmisen olennan tärkeä ja tyypillinen ominaisuus on sen liikkuvuus eri tasoissa. Olennan vaihtelu on yhteydessä ihmisen tajuntaan ja vastuunalaisuuteen. Vain ihmistä, joka ei ole "uni- eli suggestiotilassa", voidaan sanoa vastuunalaiseksi, sillä arvot tulevat todellisiksi vasta "hereillä olevassa" ihmisessä.\nOuspenskyn kirjan aineiston nojalla on mahdollista muodostaa kaava kehittyvän ihmisen psyyken rakenteesta. Se on neliosainen. Näkyvän aineellisen ruumiin rinnakkaisparina on näkymätön perusolemus, laadultaan aineellinen sekin, mutta aineellisuuden ollessa niin hienoa, ettei se ole instrumentein mitattavissa. Ruumiin ja perusolemuksen yhteenliittäjänä on sielu, jota käsitettä on tällöin käytetty hyvin ahtaasti. Ouspenskyn kirjassa sanaa ei esiinny ja sen edustajana on sielun vahvin kyky tarkkaavaisuus. Neljäntenä psyyken jäsenenä on persoonallisuus - elämänkokemustemme summa.\nRuumista sitovat ajan ja paikan ehdot. Aineellisena se on kausaalimekaniikan alainen ja sen toimintavälineinä ovat aistit, joihin luetaan myös ajattelu sisäisenä aistina. Sielu on elementti, jolla organismi erottuu elottomasta luonnosta. Sielu pitää ruumista "vedossa" (ruumista voi nyt kutsua kehoksi). Kun aineellinen ruumis on syysiteinen, niin sielun toiminta luo siihen orgaaniselle elämälle ominaisen tavoitteellisuuden (biologinen finaalisuus). Ruumiin ja perusolemuksen yhteenliittäjänä sielulle kuuluu paikallisuus, mutta ei ajallisuutta, ts. aika ei "kuluta" sielua. Persoonallisuus ei ole ruumiillista eikä paikkaan sidottua. Se on kokonaisuus, jonka muodostavat tottumukset, asenteet, mielipiteet, toiminnan vaikuttimet sekä yksilölliset tarkoitukset ja tavoitteet. Ne eivät häviä samalla hetkellä kun ne esiintyvät, sillä niitä pitää yllä muisti, joka on osaksi ajan alainen, osaksi ei. Perusolemus on ihmisen potentiaalinen olemassaolo, se mitä hänestä voi tulla, hänen erikoislaatunsa kaava. Se on ajan ja paikan ehtojen ulkopuolella. Sen elämään ei periaatteessa kuulu samankaltaisena pysyminen, vaan enemmäksi tuleminen, siis kehittyminen. Perusolemus on näin ollen se alue, jolla sijaitsevat ihmisen sielulliset kehitysmahdollisuudet.\n© Väinö Kopponen\nElonpyörä, 2 / 1969, sivut 23-27


Hukkareissu 2021 – Hervannan Hukat Ry.\nAitolahden vanha pappila | 18.9.2021 - 19.9.2021\nMitä partiossa on tehty viimeisen 100 vuoden aikana Hämeen seudulla? Miten leireillä yövyttiin ennen? Miten laitettiin ruokaa ennen trangiaa? Entäs keitä olivat kolkkapojat ja tonttutytöt? Miltä mahtaakaan näyttää partiotoiminta 50 vuoden päästä?\nNäitä asioita pohdimme tänä syksynä Hervannan Hukkien Hukkareissulla, kun juhlimme 100-vuotiasta Hämeen Partiopiiriä. Tervetuloa viettämään hauskaa viikonloppua 18.-19.9. Aitolahden vanhaan pappilaan. Hukkareissu on perinteisesti ollut vanhempien ja lasten yhteinen retki, joten toivotamme lämpimästi tervetulleeksi koko perheen. Perhepartiolaisille ja pikkusisaruksille oma aikuinen mukaan.\nIlmoittaudu mukaan 9.9. mennessä Kuksan kautta linkillä: https://kuksaan.fi/43839. Retken hinta 28€/osallistuja maksetaan lippukunnan tilille FI56 4510 7720 0128 63 (Aito Säästöpankki) viitenumerolla 21 09187 viimeistään 15.9.. Retkelle menemme kimppakyydein tai TKL:n busseilla. Mukaan lähteville lähetetään erillinen retkikirje lähempänä tapahtumaa.\nPaikka: Aitolahden vanha pappila, Kiikkisensalmentie 87,33680 Tampere\nIlmoittaudu viimeistään: 9.9.\nTilinumero: FI56 4510 7720 0128 63 (Aito Säästöpankki)\nViitenumero: 21 09187\nMaksun eräpäivä: 15.9.\nVallitsevasta koronatilanteesta johtuen retkeen saattaa tulla muutoksia, joista ilmoitamme tarvittaessa. Seuraamme tiiviisti AVIn määräyksiä. Nykyisistä määräyksistä ja suosituksista johtuen yövymme kaikki ulkona teltassa pienissä telttakunnissa ja tästä syystä suosittelemmekin ottamaan oman teltan – tai miksei vaikka riippumaton ?? – mukaan, mikäli mahdollista. Lippukunnalla on kuitenkin telttoja tarvitseville.\nHervannan Hukat Ry.